****

**สาร ม.พ.พ.ท.**

**ปีที่ ๑๔ ฉบับที่ ๗ กรกฎาคม พุทธศักราช ๒๕๕๘**

**สวัสดิการคนพิการ**

**ตามที่กรมส่งเสริมการปกครองท้องถิ่น ได้กำหนดแนวทางการจัดสวัสดิการสังคมให้แก่ผู้สูงอายุ คนพิการ ขององค์กรปกครองส่วนท้องถิ่นประกอบด้วยหลักเกณฑ์ จำนวน ๔ แผนงาน** **๑.แผนงานให้บริการด้านสุขภาพอนามัย** โดยการจัดฝึกอบรมให้ความรู้ด้านสิทธิต่างๆ ให้กับผู้สูงอายุ คนพิการ ผู้ดูแลคนพิการและครอบครัวรวมทั้งคนในชุมชน การออกหน่วยเคลื่อนที่เพื่อบริการตรวจสุขภาพเบื้องต้นให้กับคนพิการจัดให้มีหน่วยเคลื่อนที่สำหรับรักษาพยาบาลแบบฉุกเฉินให้กับคนพิการ  
 **๒.แผนงานส่งเสริมการอยู่ร่วมกันและการสร้างความเข้มแข็งด้านองค์กรผู้สูงอายุและคนพิการ** ให้ชมรม หรือกลุ่มผู้สูงอายุ กลุ่มคนพิการ และผู้ดูแล และภาคีเครือข่ายร่วมกันจัดกิจกรรมด้านสวัสดิการสังคม การนันทนาการและอื่นๆ ตามความต้องการของสมาชิก **๓.แผนงานส่งเสริมอาชีพ**หรือรายได้ของผู้สูงอายุและคนพิการ **๔.แผนงานด้านการบริหารจัดการระบบพัฒนาคุณภาพชีวิต** โดยการจัดทำฐานข้อมูลผู้สูงอายุ คนพิการ มีการจ่ายเงินเบี้ยยังชีพในพื้นที่อย่างทั่วถึงเป็นธรรม ประชาสัมพันธ์ สื่อสารให้ผู้พิการได้รับทราบถึงสิทธิของตนเองในการเข้าถึงบริการของรัฐในปีงบประมาณ ๒๕๕๘ เทศบาลนครตรังได้จ่ายเบี้ยความพิการกับคนพิการที่มีสิทธิ ข้อมูล ณ เดือนมิถุนายน ๒๕๕๘ จำนวน ๖๔๙ คน สำหรับในปีงบประมาณ ๒๕๕๙ นั้น มีจำนวนประมาณ ๗๓๙ คน  
 ทั้งนี้**การจัดโครงการดังกล่าวมีวัตถุประสงค์ เพื่อให้คนพิการ/ผู้ดูแลคนพิการและเจ้าหน้าที่ท้องถิ่นที่เกี่ยวข้อง มีความรู้ความเข้าใจด้านสิทธิประโยชน์ต่างๆ** มีความรู้ด้านการดูแลสุขภาพอนามัยตนเอง เพื่อสนับสนุนส่งเสริมการมีส่วนร่วม/พบปะแลกเปลี่ยนความคิดเห็น และได้ออกสู่สังคมภายนอก **กลุ่มเป้าหมายจำนวน ๒๗๐ คน แบ่งประเภทความพิการ ประกอบด้วย** **๑.พิการทางการมองเห็น** ประมาณ ๗ คน **๒.พิการทางการได้ยิน**หรือสื่อความหมายประมาณ ๓๑ คน **๓.พิการทางการเคลื่อนไหว**หรือทางร่างกายประมาณ ๗๗ คน **๔.พิการทางจิตใจ**หรือพฤติกรรม ประมาณ ๑๐ คน **๕.พิการทางสติปัญญา**ประมาณ ๒๒ คน **๖.พิการทางการเรียนรู้** ประมาณ ๒๐ คน และ **๗.พิการออทิสติก**ประมาณ๖คนผู้ดูแลคนพิการประมาณ ๕๒ คน(ryt๙.comออนไลน์/มูลนิธิพัฒนาคนพิการไทย ๘ ก.ค.๕๘)

**สพฐ.กรุยทางตลาดแรงงานรองรับเด็กพิการ**

  **** **** **** ****

**สพฐ.ขับเคลื่อน การจัดการศึกษาพิเศษ เดินหน้าทำวิจัย เพื่อศึกษาความพร้อมการสอนอาชีพในโรงเรียนเล็งหาเครือข่ายรองรับนักเรียนพิการ**  
        ดร. กมล รอดคล้าย เลขาธิการ กพฐ. กล่าวว่า **สำนักงานคณะกรรมการการศึกษาขั้นพื้นฐาน (สพฐ.) ตระหนักถึงการสร้างโอกาสที่เท่าเทียมทางการศึกษาในสังคมไทย จึงได้จัดการเรียนการสอนให้เด็กพิการทุกคนได้เรียนหนังสือ ตามวิธีการที่เหมาะสมตามความแตกต่างเป็นรายบุคคล เพื่อให้เด็กพิการมีทักษะ เจตคติ และองค์ความรู้ที่จะดำเนินชีวิตเป็นอิสระรวมทั้งมีอาชีพอิสระ หรืออาชีพรับจ้างต่าง ๆ ได้** เนื่องจากคนพิการที่เข้าเรียนในโรงเรียนการศึกษาพิเศษเฉพาะความพิการ จำนวน ๔๖ โรงเรียน ใน ๓๗ จังหวัด สังกัดสำนักบริหารงานการศึกษาพิเศษ สพฐ. ถือเป็นคนพิการที่ผ่านกระบวนการคัดกรองที่จัดอยู่ในกลุ่มที่สามารถเรียนรู้ได้ ฝึกประสบการณ์ได้ แต่ต้องถูกวิธีและมีอุปกรณ์ วัสดุ ครุภัณฑ์สถานที่ในการเรียนรู้ฝึกประสบการณ์ให้เสมือนจริงมากที่สุด  
        ดร. กมล กล่าวด้วยว่า **ปัจจุบันการวิเคราะห์ วิจัย ในทักษะความรู้และเจตคติของเด็กพิการและผู้ด้อยโอกาส ในด้านกระบวนการจัดการเรียนการสอน รูปแบบการดำรงชีวิต การสร้างอาชีพ และการอยู่ร่วมกับผู้อื่นในสังคม ของนักเรียนว่าตรงกับความต้องการและบริบทของนักเรียนหรือไม่** อย่างไรถือว่ายังไม่ครอบคลุมโรงเรียนการศึกษาพิเศษในทุกแห่ง ดังนั้น สพฐ. จึงได้จัดทำงานวิจัยด้าน “การศึกษาปัจจัยความพร้อมด้านการจัดการศึกษาอาชีพให้กับโรงเรียนการศึกษาพิเศษตามนโยบายการสร้างโอกาสทางการศึกษา ในสังคมไทย” โดย**ได้ดำเนินการวิจัยกับโรงเรียนการศึกษาพิเศษเฉพาะความพิการ ๔๖ โรง ใน ๓๗ จังหวัด ซึ่งถือเป็นเด็กพิการที่ผ่านกระบวนการคัดกรองจัดอยู่ในกลุ่มที่สามารถเรียนรู้ได้ ฝึกประสบการณ์ได้ ด้วยการเก็บข้อมูลการวิจัยจากนักเรียน ครู ผู้บริหาร ผู้ปกครอง รวมถึงประธานกรรมการสถานศึกษา เพื่อหาทางออกในการแก้ไขปัญหาและพัฒนาการจัดการเรียนการสอนด้านอาชีพให้แก่เด็กพิการ** และนำผลที่ได้มายกร่างเสนองานวิจัยฉบับสมบูรณ์และจัดพิมพ์เป็นคู่มือการจัดการเรียนการสอนด้านอาชีพแก่โรงเรียนการศึกษาพิเศษ ต่อไป สพฐ. หวังเป็นอย่างยิ่งว่าจากการดำเนินงานศึกษาปัจจัยความพร้อมด้านการจัดการศึกษาอาชีพให้กับโรงเรียนการศึกษาพิเศษตามนโยบายการสร้างโอกาสทางการศึกษาในสังคมไทย” ในครั้งนี้ จะทำให้ สพฐ.ได้มาซึ่งข้อมูลเชิงประจักษ์ในการกำหนดนโยบาย และปรับปรุงแนวทางการจัดการเรียนการสอนอาชีพให้กับเด็กพิการด้อยโอกาส ในโรงเรียนการศึกษาพิเศษเฉพาะความพิการได้เป็นอย่างดี นอกจากนี้ สพฐ. จะได้ดำเนินการจัดหาเครือข่ายหรือตลาดแรงงานเพื่อรองรับนักเรียนพิการที่จบชั้น ม.๓ และ ม.๖ เข้าทำงานได้อย่างถูกต้องเหมาะสม และได้ค่าตอบแทนในอัตราที่เหมาะสมต่อไป...“เด็กพิการ ก็ทำงานได้ พร้อมอยู่ในสังคมอย่างมีความสุขและเท่าเทียม (ASTVผู้จัดการออนไลน์/มูลนิธิพัฒนาคนพิการไทย๑ก.ค.๕๘)

**เอไอเอส สร้างอาชีพให้ผู้พิการ เปิด คอลล์ เซ็นเตอร์ ที่โรงเรียนศรีสังวาลย์เชียงใหม่**

  **ศุภชัย เอี่ยมสุวรรณ รองผู้ว่าฯ จ.เชียงใหม่ เป็นประธานเปิด “ศูนย์ปฏิบัติการ เอไอเอส คอลล์ เซ็นเตอร์แด่ผู้พิการทางร่างกาย”แห่งที่๖ณโรงเรียนศรีสังวาลย์เชียงใหม่**  
 เอไอเอส สร้างอาชีพให้ผู้พิการ เปิด “ศูนย์ปฏิบัติการ เอไอเอส คอลล์เซ็นเตอร์ แด่ผู้พิการทางร่างกาย” แห่งที่ ๖ ณ โรงเรียนศรีสังวาลย์เชียงใหม่โดยมี **นายศุภชัย เอี่ยมสุวรรณ รองผู้ว่าราชการจังหวัดเชียงใหม่ เป็นประธานในพิธี ท่ามกลางเหล่าผู้บริหาร เอไอเอส**นำโดย นางวิไล เคียงประดู่ ผู้ช่วยกรรมการผู้อำนวยการอาวุโส ส่วนงานประชาสัมพันธ์ บริษัท แอดวานซ์อินโฟร์ เซอร์วิส จำกัด นางวิลาสินี พุทธิการันต์ หัวหน้าคณะผู้บริหารด้านงานบริการและบริหารลูกค้า เอไอเอสและผู้อำนวยการโรงเรียนศรีสังวาลย์นางพวงทอง ศรีวิลัย และน้องๆ ผู้พิการร่วมงานคับคั่งในบรรยากาศที่อบอุ่นและปลื้มปีติ  
 เปิดงานด้วยการแสดงจากน้องๆ ผู้พิการจากโรงเรียนศรีสังวาลย์ ที่ชนะเลิศจากรายการไทยแลนด์ ก็อตทาเลนท์เรียกเสียงปรบมือคับคั่ง ต่อด้วยการพูดคุยบนเวทีของผู้บริหารเอไอเอส ถึงความตั้งใจในการมอบโอกาสและสร้างอาชีพให้กับน้องๆ ผู้พิการ โดย นางวิไลเคียงประดู่ ผู้ช่วยกรรมการผู้อำนวยการอาวุโส ส่วนงานประชาสัมพันธ์ บริษัท แอดวานซ์ อินโฟร์ เซอร์วิส จำกัด(มหาชน) หรือเอไอเอส กล่าวว่า  **“เอไอเอส มีความตั้งใจในเรื่องความรับผิดชอบต่อสังคม มาโดยตลอด ด้วยการมีส่วนร่วมในการพัฒนาสังคมและประเทศไทยให้มีคุณภาพและมีความเป็นอยู่ที่ดีขึ้นอย่างยั่งยืน ภายใต้แนวคิด “ครอบครัวไทยแข็งแรงประเทศไทยแข็งแรง”** ในแนวทางสนับสนุนสถาบันครอบครัว, เป็นแบบอย่างที่ดีในสังคม, ให้โอกาสและช่วยเหลือสังคมรวมถึงการสร้างคุณค่าและประโยชน์ร่วมกันระหว่างองค์กรและสังคม หรือCSV (Creating Shared Value) กับ**โครงการ “เอไอเอส สร้างอาชีพคอลล์ เซ็นเตอร์ แด่ผู้พิการ” ที่โรงเรียนศรีสังวาลย์** จ.เชียงใหม่ เป็นแห่งที่ ๖ มีพนักงานผู้พิการที่ปฏิบัติงานรวม ๑๑ คนและเราจะเปิดที่โรงเรียนศรีสังวาลย์ย์จ.ขอนแก่นในเร็วๆนี้“  
 (ryt9.comออนไลน์/มูลนิธิพัฒนาคนพิการไทย ๒๐ ก.ค.๕๘)

**ฟุตซอลหูหนวกโลกแข้งไทยสายโครตโหด**

นางกอบกาญจน์ วัฒนวรางกูร รัฐมนตรี ว่าการกระทรวงการท่องเที่ยวและกีฬา เป็นประธาน**การจัดการประชุมจับสลากแบ่งสายการแข่งขันฟุตซอลคนหูหนวกชิงแชมป์โลก ครั้งที่ ๔ ที่ประเทศไทย** **โดยมี มร.คริสตอฟ นิคลาส ประธานฝ่ายเทคนิคสมาพันธ์คนหูหนวกโลก (ICSD) นายสกล วรรณพงษ์ ผู้ว่าการการกีฬาแห่งประเทศไทย ร่วมด้วย** ณ โรงแรมโกลเด้น ทิวลิป ซอฟเฟอริน โดยมีการถ่ายทอดสดทั่วโลก โดยมีล่ามแปลภาษามือถึง ๔ ภาษา ผ่านเว็บไซต์

  สำหรับ**ศึกฟุตซอลคนหูหนวกชิงแชมป์โลกครั้งที่ ๔ ประเทศไทยได้รับเกียรติให้เป็นเจ้าภาพครั้งแรกในดินแดนทวีปเอเชีย การแข่งขันจะแบ่งเป็นทีมชาย ๑๖ ทีม และทีมหญิง ๑๖ ทีม แบ่งเป็น ๔ กลุ่ม กลุ่มละ ๔ ทีม** โดยทีมโต๊ะเล็กหูหนวกชายไทย มี “โค้ชเอก” วิศาล ไหมวิจิตร โค้ชแบงค็อก เอฟซี รับหน้าที่เป็นกุนซือ “แปม” ธัชพัทธ์ เบ็ญจศิริวรรณ รองประธานสโมสรชลบุรี บลูเวฟ เป็นผู้จัดการทีม ด้านทีมหญิงที่ส่งเข้าแข่งขันเป็นครั้งแรก มี “โค้ชน้อย” ณรงค์ศักดิ์ คงแก้ว จากแคท เอฟซี เป็นกุนซือคุมทัพ และ “ตั๋น” จิตภัสร์ ภิรมย์ภักดี เป็นผู้จัดการทีม

**ผลการจับสลากประเภทชายปรากฏว่า** ทีมโต๊ะเล็กหูหนวกไทยต้องเจอศึกหนักเมื่อร่วมกลุ่มกับ อิหร่านแชมป์เก่า อิตาลี และบราซิล, กลุ่มบี รัสเซีย สวิตเซอร์แลนด์ แอลจีเรีย เนเธอร์แลนด์, กลุ่มซี ยูเครน สวีเดน อุซเบกิสถาน เบลเยียม, กลุ่มดี ตุรกี นอรเวย์ ญี่ปุ่น เวเนซูเอลา

  ทั้งนี้**การแข่งขันฟุตซอลคนหูหนวกชิงแชมป์โลกครั้งที่ ๔ มีกำหนดการแข่งขันในวันที่ ๒๐-๒๘ พ.ย.๕๘ ใช้ ๔ สนามเป็นสังเวียน ได้แก่** อาคารนิมิบุตร อาคารกีฬาเวสน์ ๑-๒ และอินดอร์สเตเดี้ยมหัวหมาก โดยทีมชายของไทยเคยครองตำแหน่งรองแชมป์โลกในปี ๒๐๐๗ และครั้งล่าสุดในปี ๒๐๑๑ ที่ประเทศสวีเดน ทีมชายไทยคว้าอันดับ ๙ และอิหร่านเป็นแชมป์ ด้านทีมหญิงรัสเซียเป็นแชมป์เก่า (บ้านเมืองออนไลน์/มูลนิธิพัฒนาคนพิการไทย ๒๕ มิ.ย.๕๘)

**ความดีคุณปู่-ดนตรีบำบัดรักษา'หลานชาย ออทิสติก'**

การก่อเหตุ “ฆ่าตัวตาย” พร้อมคนในครอบครัว หรือที่ภาษาข่าวเรียกว่า “ฆ่ายกครัว” เกิดขึ้นอย่างต่อเนื่องในช่วงนี้ ปัญหาส่วนใหญ่มาจากเครียดภาวะเศรษฐกิจ ไม่ก็เรื่องงาน เรื่องความรัก เหตุการณ์แต่ละครั้งสร้างความโศกเศร้าเสียใจให้กับผู้ที่อยู่ข้างหลังอย่างหลีกเลี่ยงไม่ได้ เนื่องจากต้องสูญเสียบุคคลอันเป็นที่รักไปพร้อม ๆ กันหลายคน ถือว่าเป็นเรื่องน่าสะเทือนใจอย่างยิ่ง หากเรามีสติ...ขมวดปมปัญหาแล้วค่อย ๆ หาทางแก้ไขน่าจะเป็นวิธีที่ดีที่สุด... “เหยี่ยวขาว” เชื่อว่าทุกปัญหาต้องมีทางแก้ไข...การตัดสินใจฆ่าตัวตาย หลังจากฆ่าคนในบ้านถือเป็นการหนีปัญหา พร้อมทั้งสร้างบาปติดตัวไปด้วย ทั้งนี้มนุษย์ทุกคนเกิดมาก็ต้องเจอกับปัญหาร้อยแปดพันเก้าอยู่แล้วแต่เราจะสู้มันด้วยวิธีไหนเท่านั้นเอง“  
 อยากแนะนำการสู้ปัญหาชีวิตของบุคคลคนหนึ่ง คือ  **“อาคม วชิรโรจน์ประภา” อายุ ๕๔ ปี อาจารย์สอนวิชาดนตรี โรงเรียนมีนบุรี สังกัดกทม. ได้ชื่อว่าเป็น “คุณปู่”...ยืนหยัดสู้ด้วยความดี ความถูกต้อง ความรัก ...สู้ไปพร้อมกับ “ด.ช.เบญจพล แก้วงามลอย” หรือ “น้องมิคกี้” อายุ ๑๔ ปี หลานชายเด็กพิการออทิสติก** ด้านการสื่อความหมาย และยังเป็นเด็กกำพร้าพ่อแม่แยกทางกันตั้งแต่ ๒ ขวบ **โดยคุณปู่ใช้วิชาความรู้ที่มีอยู่คือดนตรี ช่วยบำบัดรักษาหลานชาย** จนปัจจุบัน ๒ ปู่หลานออกตระเวนเล่นดนตรีเปิดหมวกตามสถานที่ต่าง ๆ หารายได้เป็นค่าใช้จ่ายในการเลี้ยงดูหลานได้อย่างภาคภูมิใจ มาลองฟังเรื่องราวสิ่งดี ๆ ที่ปู่มอบให้หลานกัน... อาจารย์อาคม เล่าว่า พ่อแม่มิคกี้แยกทางกันตั้งแต่เด็กได้ ๒ ขวบ ตอนพาหลานมาส่งที่บ้านเห็นแล้วบอกตรง ๆ สงสารมาก ในใจคิดว่าเราเป็นครูสั่งสอนอบรมลูกศิษย์มาตั้งมากมายแล้วทำไมหลานคนเดียวจะเลี้ยงดูอบรมให้เป็นคนดีไม่ได้ **ตอนแรกเหนื่อยมากเพราะมิคกี้มีอาการสมาธิสั้น เรียนรู้ช้า ไม่คุยกับผู้อื่น หงุดหงิดง่าย ไม่ชอบคนทำผิดระเบียบ ชอบทำตามกติกา และข้อตกลง ชอบเล่นรุนแรง ทำงานตรงเวลาไม่ชอบรอคอย และมีนิสัยติดเกม แต่มี “ไอคิว” ค่อนข้างดีมาก ช่วงนี้ต้องใช้ความอดทนสูงมาก เพราะเขาเป็นเด็กพิเศษ** ต้องดูแลอย่างใกล้ชิด กระทั่งหลาน ๙ ขวบพ่อเขาสัญญาว่าจะมารับกลับไปดูแลเอง ตอนนั้นคิดมากจนแอบร้องไห้ มันทั้งดีใจ และเสียใจ ดีใจที่หลานจะกลับไปอยู่กับพ่อเขา แต่ลึก ๆ มันเหมือนเรากำลังจะขาดบางอย่างไปจากชีวิต สิ่งที่ผูกพันธ์กันมากำลังจะเดินหายไปจากบ้านต่อหน้าต่อตา...แต่เหตุการณ์ไม่เป็นอย่างที่คิด พ่อเขาโทรฯมาบอกว่า ไม่พร้อม เนื่องจากยังหางานทำไม่ได้ อีกทั้งไม่มีที่อยู่เป็นหลักแหล่งหากพาไปอยู่ด้วยคงลำบากคำตอบที่ได้รับดีใจแต่ก็อดสงสารหลานไม่ได้“  
 “**ตั้งแต่นั้นมา ผมเลยฝึกหลานให้เล่นดนตรี ครั้งแรกคือ เปียโน และกีตาร์ ต่อมาเปลี่ยนเล่นไวโอลิน แทบไม่น่าเชื่อมิคกี้จำตัวโน้ตเพลงได้โดยไม่ต้องดู จนสามารถเล่นได้เป็นอย่างดี ทำให้มีสมาธิ และการเรียนรู้ดีขึ้น** เริ่มปรับตัวเข้าสังคมได้ ลดการเล่นเกมไปโดยปริยาย จากนั้นเลยพาไปเรียนดนตรีเสริม เพราะรู้ว่าชอบดนตรี จนปัจจุบันมิคกี้สามารถเล่นดนตรีแนวโฟล์คคันทรีตามงานต่าง ๆ ได้อย่างถูกต้องแม่นยำ ที่น่าแปลกคือ**ช่วงอายุ ๑๑ ปี สามารถร้องเพลงสากลแนวคันทรีได้เองโดยที่ไม่มีใครสอน ถือเป็นพรสวรรค์ของเด็ก อนาคตหวังมากอยากเห็นหลานเรียนจบปริญญาด้านดนตรี** เชื่อว่าเขาทำได้แน่หากได้รับการสนับสนุน” หลังจากเด็กปรับตัวเข้ากับสิ่งต่าง ๆ ได้แล้ว ช่วงนี้เป็นช่วงสำคัญ เริ่มสอนทักษะการใช้ชีวิต การอยู่ร่วมกับสังคม ไม่เอาเปรียบผู้อื่น ไม่เห็นแก่ตัว ช่วยเหลือสังคม และตอบแทนแผ่นดินเกิด **เน้นย้ำเสมอว่าต้องไม่รับสิ่งของหรือเงินทองจากคนอื่นเด็ดขาด หากจะรับต้องแลกด้วยการเล่นดนตรี ไม่ใช่ขอทาน ต้องไม่งอมืองอเท้า เงินที่ได้มาต้องแลกกับงานนั่นก็คือดนตรี** ปัจจุบันหลานเรียนที่ กศน. เขตมีนบุรี วิธีเรียนแบบทางไกล ทำให้มีเวลาว่างทั้งวัน จึงออกเล่นดนตรีทุกวันจันทร์-ศุกร์ช่วงเย็นวันเสาร์ทั้งวันหยุดวันอาทิตย์เพราะต้องไปเรียนดนตรีและไปพบแพทย์“(เดลินิวส์ออนไลน์/มูลนิธิพัฒนาคนพิการไทย ๒๐ มิ.ย.๕๘)

**สั่งผู้ชายฝากออม เชื้ออสุจิเสียแต่รุ่น...ป้องกันกำเนิดเด็กออทิสติก**


 นักพันธุกรรมศาสตร์กล่าวแนะนำว่า **เด็กวัยรุ่นชายทุกวันนี้ ถ้าหากมีโอกาสควรจะเก็บรักษาน้ำอสุจิของตนเสียตั้งแต่ตอนเป็นวัยรุ่น**  พวกเขาอธิบายว่า **เพราะว่าน้ำเชื้ออสุจิมักจะเสื่อมลงเป็นไปตามอายุขัย ทำให้มีโอกาสเสี่ยงที่จะไปก่อกำเนิดเด็กออทิสติก** โรคสมองเสื่อมและตลอดจนโรคอื่นๆอีกมากมายขึ้นได้ในวันหน้า

นักวิชาการแสดงความเห็นต่อไปว่า **การเก็บรักษาน้ำอสุจิของตนไว้เสียตั้งแต่อายุ ๑๗-๑๘ นั้น จะต้องเสียค่าธรรมเนียมตกประมาณเดือนละ ๕ พัน ถึง ๖ พันบาท** ตามชาติที่เจริญแล้วที่มีกิจการธนาคารอสุจิเป็นหลักเป็นฐานขึ้นแล้ว.(ไทยรัฐออนไลน์/มูลนิธิพัฒนาคนพิการไทย๓๐มิ.ย.๕๘)

**“ส่งข้อมูลผ่านลิ้น” ตัวช่วยใหม่สำหรับคนตาบอด**

 **พบอุปกรณ์ช่วยเหลือสำหรับคนพิการแนวใหม่ที่ใช้การสัมผัสผ่าน “ลิ้น”เป็นตัวช่วยในการรับรู้ในชื่อ“BrainPortV100”**  
 อุปกรณ์ดังกล่าวเป็นผลงานของบริษัท Wicab ซึ่ง**สำหรับตัวอุปกรณ์ประกอบด้วยชิ้นส่วน ๓ ชิ้นได้แก่** กล้องดิจิตอลที่ติดมากับแว่นตา อุปกรณ์ควบคุมสำหรับถือในมือ และแผ่นสี่เหลี่ยมเล็กๆ ขนาด ๑ นิ้ว **สำหรับรับสัญญาณ โดยจะซ่อนไว้ใต้ลิ้นของผู้พิการ** ส่วนการทำงานของระบบคือ มันจะเปลี่ยนสิ่งที่ผู้พิการมองอยู่เบื้องหน้าเป็นสัญญาณอิเล็กทรอนิกส์และส่งสัญญาณนั้นไปยังแผ่นที่วางอยู่ใต้“ลิ้น”ของผู้สวม  
        ผู้ผลิตอุปกรณ์ดังกล่าวเผยว่า **BrainPort สามารถบอกได้ตั้งแต่ ที่อยู่ ขนาด รูปร่างของวัตถุที่อยู่เบื้องหน้า รวมถึงสามารถบอกได้ว่า วัตถุเบื้องหน้านั้นมีการเคลื่อนไหวหรือไม่ด้วย** โดยผู้พิการทางสายตาที่ต้องการใช้งานBrainPortจะต้องเข้ารับการอบรมก่อน  
        อย่างไรก็ดี สนนราคาของ BrainPort V100 ค่อนข้างแพง โดยพบว่ามีราคาประมาณ ๑๐,๐๐๐ เหรียญสหรัฐเลยทีเดียว**สำหรับผู้ที่ใช้งานครั้งแรก ทางผู้ผลิตอ้างว่า พวกเขาสามารถเดินเป็นรูปวงรีได้ รวมถึงเดินตามเส้นได้โดยไม่ต้องมีคนช่วยเหลือ** และหากได้รับการอบรมเพิ่มเติม ผู้สวมก็จะสามารถอ่านคำง่ายๆ เช่น EXIT ได้ รวมถึงสามารถบอกความแตกต่างระหว่างลูกบอลกับกล้วยได้ด้วย  
       สำหรับอุปกรณ์ชุดนี้ได้รับอนุญาตให้วางจำหน่ายในสหภาพยุโรปแล้วตั้งแต่ปี ค.ศ.๒๐๑๓ และเพิ่งได้รับอนุญาตจาก FDA (The U.S. Food and Drug Administration) ให้วางจำหน่ายในสหรัฐอเมริกาได้ในปีนี้นี่เอง(ASTVผู้จัดการออนไลน์/มูลนิธิพัฒนาคนพิการไทย ๒๓ มิ.ย.๕๘)

**ภาษามือ..เปิดโลกเงียบ…สู่โลกกว้าง**

****

**ประเทศ**

**country**

**ดีไซน์เพื่อคนตาบอด**

** ม้านั่ง ที่ถูกออกแบบเพื่อคนตาบอด แบรนด์ดีสวัสดิ์ถ่ายทอดความรู้สึกลึกๆ ของคนที่มีปัญหาทางสายตา**

"Communication Braille Bench " หนึ่งในตัวอย่างของการพัฒนาเฟอร์นิเจอร์เพื่อสนองผู้ใช้งานเฉพาะด้าน ที่ผู้บริหารของ บริษัท อุตสาหกรรมดีสวัสดิ์ จำกัด **ต้องการถ่ายทอดความรู้สึกลึกๆ ของคนที่มีปัญหาทางสายตา ที่อยากให้คนทั่วไปมองเขาว่าเป็นเฉกเช่นคนปกติ ผ่านอักษรเบรลล์** จากสายตาคนปกติอาจมองเป็นเพียงงานดีไซน์ที่สวยงามรูปแบบหนึ่ง แต่มีความหมายผ่านการสัมผัสได้ว่า "If you sit alone, try to move a bit to aside and give some space for someone" ทำให้คนกลุ่มนี้ตระหนักว่าเขาก็สามารถเป็น "ผู้ให้" ได้เช่นกัน (ASTVผู้จัดการออนไลน์/มูลนิธิพัฒนาคนพิการไทย ๒๓ มิ.ย.๕๘)

**ชมรมคนพิการรวมกลุ่มสร้างอาชีพเลี้ยงตนเอง**

** ที่จังหวัดนครนายกก็มีการรวมกลุ่มกัน เพื่อสร้างอาชีพให้สามารถเลี้ยงดูตัวเองได้**ชมรมคนพิการ ตำบลปากพลี อำเภอปากพลี จังหวัดนครนายก **รวมกลุ่มกันทำพวงหรีดและดอกไม้จัน ส่งขายให้ร้านขายเครื่องสังฆภัณฑ์ ร้านขายโลงศพ** และอีกส่วนทำไว้บริจาคให้กับศพที่ยากจน สำหรับวัสดุที่นำมาใช้ก็จะเน้นให้สามารถใช้ประโยชน์ได้ อย่าง ผ้าขนหนู  ส่วนราคาก็จะถูกกว่าท้องตลาด

นายเสนาะ ครือหอม ประธานชมรมคนพิการตำบลปากพลี บอกว่า **ชมรมคนพิการนี้ตั้งมาได้ ๒ ปี แล้ว ซึ่งมีสมาชิกกว่า ๒๔๐ คน มีทั้งผู้ป่วยติดเตียงและคนพิการที่ไม่สามารถช่วยเหลือตัวเองได้ ตนเองเลยรวมกลุ่มคนพิการที่ยังสามารถช่วยเหลือตัวเองได้ขึ้น รวมทั้งผู้สูงอายุ มา ฝึกอาชีพ เพื่อแต่ละคนจะได้มีรายได้เป็นของตนเอง** ไม่เป็นภาระให้กับคนอื่น โดยรายได้ส่วนหนึ่งจากการขายสินค้าของชมรม จะเก็บไว้เป็นทุนเพื่อช่วยเหลือ เพื่อนพิการคนอื่น ๆ ในตำบล  (ครอบครัวข่าว๓ออนไลน์/มูลนิธิพัฒนาคนพิการไทย๓ก.ค.๕๘)

**ฉลากยาเพื่อคนตาบอดฝีมือเด็ก มจธ.**



**อาการเจ็บป่วยเล็กน้อยคนทั่วไปสามารถหยิบยาสามัญประจำบ้านมารักษาได้ แต่สำหรับผู้พิการทางสายตาถือว่าไม่ใช่เรื่องง่าย หากจะหยิบยามาดูแลรักษาด้วยตัวเอง เพราะหากหยิบยามาผิดก็อาจเป็นอันตรายต่อตนเองได้ จำเป็นที่จะต้องพึ่งพาคนสายตาปกติในการจัดยามาให้**

นักศึกษาโครงการร่วมบริหารหลักสูตรศิลปบัณฑิตสาขาวิชามีเดียอาตส์ และหลักสูตรวิทยาศาสตรบัณฑิตสาขาวิชาเทคโนโลยีมีเดีย มหาวิทยาลัยเทคโนโลยีพระจอมเกล้าธนบุรี (มจธ.) นักศึกษาชั้นปีที่ ๔ สาขามีเดียอาตส์ คือ **น.ส.ธัชพรรณ จีนเวชศาสตร์ น.ส.ปพิชญา รอดแผ้วพาล และ น.ส.วรรณวดี เหลืองสุทธิพันธ์** ได้**เห็นปัญหานี้และรวมตัวกันเพื่อสร้างสรรค์ผลงานที่มีประโยชน์ต่อสังคม และเพิ่มความสะดวกสบายในการบริการด้านเภสัชกรรมให้แก่ผู้พิการทางสายตามากขึ้น** ทั้งสองได้ผลิตผลงาน  **“การออกแบบฉลากยาสามัญประจำบ้านสำหรับผู้พิการทางสายตา”**  ซึ่ง ธัชพรรณ หนึ่งในทีมกล่าวว่า จากการเก็บข้อมูลพบว่า โดยปกติแล้วยาที่ผู้พิการทางสายตาสามารถทานเองได้ก็คือยาสามัญประจำบ้าน แต่ทุกครั้งจะต้องให้คนที่มีสายตาปกติหยิบให้ **จึงคิดออกแบบฉลากยาที่ผู้พิการทางสายตาสามารถเลือกทานได้โดยการช่วยเหลือตัวเอง**

“ผู้พิการทางสายตา หรือตาบอดมีทั้งบอดเลือนราง และบอดสนิท ซึ่งที่เรารู้กันคือคนเหล่านี้ต้องเรียนรู้การอ่านอักษรเบล แต่การอ่านอักษรเบรลนั้นไม่ง่ายนัก และยังมีคนตาบอดอีกมากที่ยังอ่านอักษรเบลไม่ออก **ดังนั้น เราจึงทำฉลากยาขึ้นมาในรูปแบบสติกเกอร์ที่มีสัญลักษณ์ลายเส้นกราฟิกนูนแบบต่างๆ เพื่อนำไปแปะกับซองหรือขวดยาสามัญประจำบ้านแต่ละประเภท เพื่อให้ผู้พิการทางสายตาสามารถเลือกรับประทานยาได้ด้วยตัวเองจากการจำสัญลักษณ์นั้นๆ”**

ทางด้าน ปพิชญา กล่าวเสริมว่า ออกแบบสัญลักษณ์ต่างๆ **โดยนำหลักทฤษฎีทัศนธาตุและองค์ประกอบศิลป์มาประยุกต์ใช้ โดยนำความหมายของเส้นมาโยงเข้ากับอาการเจ็บป่วย เช่น** ยาแก้เมารถ ออกแบบฉลากที่มีลักษณะเป็นเส้นโค้งแบบก้นหอย เป็นเส้นที่มีลักษณะหมุนวน สื่อถึงอาการวิงเวียนศีรษะ ยาแก้ลดไข้ ออกแบบฉลากยาที่มีลักษณะเป็นเส้นประมีความหมายถึงความไม่ต่อเนื่อง และความเครียด สื่อถึงอาการปวดหัว ตัวร้อน หรือคั่นเนื้อคั่นตัว และยาธาตุน้ำขาว ออกแบบฉลากให้มีลักษณะเป็นเส้นซิกแซ็ก เป็นเส้นที่มีความหมายไม่ราบเรียบ การเคลื่อนไหวความรุนแรงสื่อถึงอาการปวดท้องหรือแสบท้อง  
 ส่วน วรรณวดี กล่าวทิ้งท้าย ว่า **หลังจากออกแบบฉลากยาเรียบร้อยแล้ว ได้นำไปทดลองใช้กับผู้พิการทางสายตาในสถานที่ต่างๆ อาทิ** โรงเรียนพระมหาไถ่ ศูนย์ฝึกอาชีพคนพิการที่บางขุนเทียนและนครปฐม **เพื่อทดสอบเกี่ยวกับการใช้งาน ๓ ส่วน คือ** ความนูนของสัญลักษณ์เพื่อให้ง่ายต่อการสัมผัส ขนาดของเส้น และลักษณะของสัญลักษณ์ต่างๆ และเพื่อให้ง่ายต่อการจดจำจึง**มีการแบ่งยาสามัญประจำบ้านเป็น ๔ หมวดที่สำคัญตามหลักเภสัชกรรม คือ** ยาที่เกี่ยวกับอาการปวดท้อง การขับถ่าย กลุ่มยาบรรเทาอาการ และระบบทางเดินหายใจ โดยแบ่งเป็น ๙ ตัวยาต่อ ๑ หมวดหมู่ ซึ่งในอนาคตมีโครงการที่จะนำฉลากยาเหล่านี้ไปมอบให้กับผู้พิการทางสายตาทั้ง ๓ แห่งที่กล่าวไว้ข้างต้นด้วย (ASTVผู้จัดการออนไลน์/มูลนิธิพัฒนาคนพิการไทย ๔ ก.ค.๕๘)

**คนหูหนวกขอให้บัตรทองคงอยู่ตลอดไป**  


**คนหูหนวก ขอให้บัตรทองคงอยู่ตลอดไป ชี้ถ้าไม่มีคงจะอยู่ได้ไม่นาน** บัตรทองทำให้ชีวิตคนพิการดีขึ้น เงินที่ไม่ต้องจ่ายค่ารักษาเอามาใช้ในการกินอยู่ ก่อนมีบัตรทองทุกครั้งไป รพ.ต้องถูกถามว่ามีเงินหรือไม่ ถ้าไม่มีก็ไม่รักษาให้ **คนพิการหากไม่มีสิทธิตรงนี้ยิ่งแย่กว่าคนปกติ หากยกเลิกบัตรทองส่งผลกระทบคนจนทั้งประเทศพวกเราคนพิการก็คงไม่ยอมและต้องออกมาทวงสิทธิ์คืนเช่นกัน** **นายสิทธิพงษ์ คงประยูร กรรมการภาคเหนือ สมาคมคนหูหนวกแห่งประเทศไทย ให้สัมภาษณ์ผ่านล่ามภาษามือว่า** สมัยเรียนหนังสือตอนนั้นยังไม่มีบัตรทองหรือสิทธิ ๓๐ บาทรักษาทุกโรค ตนเองไม่สบายบ่อยๆ เวลาไปหมอ ตอนนั้นไปโรงพยาบาลเอกชน หมดค่าใช้จ่ายไปหลายพัน **มีคนแนะนำให้ใช้สิทธิบัตรทองหรือบัตร ๓๐ บาท เขาเรียกว่า ท.๗๔** ก็ไม่รู้ว่าคืออะไร เจ้าหน้าที่ก็แนะนำว่าบัตรคนพิการ ตอนแรกสงสัยอยากรู้ว่าบัตรทองใช้ได้จริงหรือไม่ พอไปโรงพยาบาลใช้สิทธิบัตรทอง ได้รับการรักษา **ครั้งแรกจ่ายเงิน ๓๐ บาท** **หลังจากนั้นก็ไม่ได้จ่ายเงินรักษาฟรีมาโดยตลอด เพราะได้สิทธิบัตรทองสำหรับคนพิการ มีทั้งบัตรทองสำหรับคนทั่วไป และบัตรทองสำหรับผู้พิการ เรียก ท.๗๔** ตนมีปัญหาเรื่องป่วยบ่อย ใช้สิทธิบัตรทองรักษาไม่ต้องเสียค่าใช้จ่าย รู้สึกดีใจมากๆที่มีหลักประกันสุขภาพตนเองใช้สิทธิบัตรทองต่อเนื่องมาตลอดและได้รับบริการที่ดีมากๆจากรพ.  
 นายสิทธิพงษ์ กล่าวต่อว่า **บัตรทองทำให้ชีวิตคนพิการดีขึ้น จากที่ไม่เคยมีสิทธิ์อะไร เวลาไม่สบายบ่อยๆ ก็ไม่ต้องกังวลเรื่องเงินรักษา นำเงินตรงนี้มาใช้ในการกินอยู่ ดำรงชีวิตประจำวัน** ตนเองอายุมากขึ้นและต้องไปโรงพยาบาลบ่อยมาก ๒ เดือนครั้งบ้าง เดือนละครั้งบ้าง ถ้าไม่มีบัตรทองคงเสียค่าใช้จ่ายเยอะมาก เพราะต้องกินยาค่อนข้างมากและต่อเนื่อง วันนี้มาฟังเรื่องสิทธิประโยชน์ระบบหลักประกันสุขภาพได้ความรู้เยอะมาก ตนเองตั้งใจจะเผยแพร่ความรู้นี้ไปยังคนหูหนวกทั่วประเทศได้รู้สิทธิเหมือนที่ตนเองให้มากที่สุด **เนื่องจากคนหูหนวกจะมีปัญหาเรื่องการสื่อสารและรับข้อมูลข่าวสารน้อยมากเมื่อเทียบกับคนปกติทั่วไป** "**ถ้าไม่มีบัตรทอง ตนก็คงจะอยู่ได้ไม่นาน และอีกหลายคนคงจะล้มหายตายจากลงไปไม่น้อย เพราะไม่มีเงินที่จะไปรักษ**า พวกเราคงอยู่ตามยถากรรมและตายในที่สุด ที่ผ่านมาเวลาไปโรงพยาบาลมักถูกถามว่ามีเงินไหม ถ้าไม่มีก็ไม่รักษาให้ คนพิการหากไม่มีสิทธิตรงนี้ยิ่งแย่กว่าคนปกติ อยากให้บัตรทองคงอยู่ตลอดไป คนไทยส่วนใหญ่ไม่ใช่คนร่ำรวยมีฐานะปานกลาง **หากยกเลิกบัตรทองจะส่งผลกระทบคนจนทั้งประเทศ พวกเราคนพิการก็คงไม่ยอมและต้องออกมาทวงสิทธิคืนเช่นกัน**"นายสิทธิพงษ์ กล่าว (ryt9.comออนไลน์/มูลนิธิพัฒนาคนพิการไทย ๔ ก.ค.๕๘)

**พัฒนาหุ่นยนต์ช่วยผู้ป่วยอัมพาตเดินได้**

** **

**นวัตกรรมเทคโนโลยีใหม่ ๆ สิ่งประดิษฐ์ต่าง ๆ ที่เข้ามามีบทบาทและอำนวยความสะดวก ช่วยทำให้ชีวิตคนเราง่ายยิ่งขึ้น อย่างเช่นหุ่นยนต์ในวงการแพทย์ ที่จะช่วยให้ผู้ป่วยอัมพาตกลับมาเดินได้อีกครั้ง**

**หวู เฉิง หัว นักพัฒนาชาวไต้หวัน** จากสถาบันวิจัยเทคโนโลยีอุตสาหกรรมไต้หวัน หรือ ITRI **คิดค้นและออกแบบหุ่นยนต์สำหรับผู้ป่วยอัมพาตครึ่งล่าง ให้สามารถเดิน ใช้ชีวิต และเคลื่อนไหวตัวเองได้ในชีวิตประจำวัน**โดยไม่ต้องมีคนคอยดูแล

**ตัวหุ่นยนต์นั้นมีน้ำหนักเบาประมาณ ๒๐ กิโลกรัม ทำจากเส้นใยอะลูมิเนียมอัลลอย และคาร์บอน มีมอเตอร์ติดตั้งอยู่ที่ขา ๔ ตัว และสามารถทำงานได้นานกว่า ๓ ชั่วโมง** นอกจากนี้ ยังใช้งานง่าย ผู้ป่วยสามารถใช้ได้ด้วยตนเอง โดยจะรองรับกับผู้ป่วยที่มีส่วนสูงระหว่าง ๑๕๐-๑๘๐ เซนติเมตร และมีน้ำหนักระหว่าง ๔๕-๑๐๐ กิโลกรัม

เมื่อปี ๒๐๑๒ มีผู้ป่วยเข้ารับการรักษาในโครงการนี้ถึง ๑๒ คน ซึ่งหนึ่งในนั้นเป็น**ผู้ป่วยอัมพาตที่ไขสันหลังส่วนหน้าอกถูกทำลายถึงข้อที่ ๔ แต่ก็ยังสามารถใช้เจ้าหุ่นยนต์ในการลุกขึ้นยืน เดิน และนั่งได้อย่างสะดวกสบาย**

**หวู กล่าวอีกว่า** ในระหว่างขั้นตอนการศึกษาวิจัย ยังมีการตรวจวัดเกี่ยวกับความหนาแน่นของมวลกระดูก ซึ่งที่ผ่านมาพบว่า**ความหนาแน่นของมวลกระดูกของผู้ป่วยที่ใส่หุ่นยนต์ช่วยเดิน มีการพัฒนาไปในทางที่ดีขึ้น** ซึ่งถือว่าเป็นดัชนีบ่งชี้สุขภาพทางบวก

สำหรับแผนการวางจำหน่ายคาดว่า **จะออกสู่ตลาดไต้หวันในช่วงต้นปี ๒๐๑๘ หลังจากได้รับการรับรองมาตราฐานเรียบร้อยแล้ว** (ครอบครัวข่าว ๓ ออนไลน์/มูลนิธิพัฒนาคนพิการไทย ๕ ก.ค.๕๘)

**สจล.ดันแนวคิด“The Gifted of The Gifted” เปิดโควตาผู้พิการเรียนต่อด้านวิทย์-เทคโนฯ**



**สจล.ส่งเสริมศักยภาพทางการศึกษาให้นักเรียนผู้พิการ โดยจับมือมูลนิธิพระมหาไถ่เพื่อการพัฒนาคนพิการ นำร่องเปิดโอกาสให้นักเรียนที่มีผลการเรียนดี และคนพิการทั่วไปภายใต้มูลนิธิฯ ได้เข้าศึกษาต่อในคณะหรือวิทยาลัยต่างๆ ของสถาบัน**

"ศ.ดร.สุชัชวีร์ สุวรรณสวัสดิ์" รักษาการแทนอธิการบดี สถาบันเทคโนโลยีพระจอมเกล้าเจ้าคุณทหารลาดกระบัง (สจล.) กล่าวว่า **ผู้พิการนับเป็นกลุ่มคนที่มีศักยภาพในแง่ของการเรียนรู้และการประกอบอาชีพ รวมไปถึงสามารถสร้างประโยชน์ให้กับสังคมได้ไม่ต่างจากคนทั่วไป** โดยในปัจจุบันมีจำนวนผู้พิการกว่า ๑.๗ ล้านคนทั่วประเทศไทย ซึ่งหากได้รับการสนับสนุนโอกาสและการส่งเสริมศักยภาพอย่างจริงจังผู้พิการก็จะมีคุณภาพชีวิตที่ดีและเป็นกำลังสำคัญในการพัฒนาประเทศชาติ  
 **"เราจึงผลักดันแนวคิด The Gifted of The Gifted สร้างโอกาสแห่งการพัฒนา และส่งเสริมศักยภาพทางการศึกษาให้กับนักเรียนผู้พิการ** โดยนำร่องร่วมมือกับมูลนิธิพระมหาไถ่เพื่อการพัฒนาคนพิการ เปิดโอกาสให้นักเรียนระดับประกาศนียบัตรวิชาชีพ (ปวช.) ระดับประกาศนียบัตรวิชาชีพขั้นสูง (ปวส.) และ**คนพิการทั่วไปภายใต้มูลนิธิฯ ที่มีผลการเรียนดีอยู่ในเกณฑ์ สจล.กำหนด ได้เข้าศึกษาต่อในคณะหรือวิทยาลัยต่างๆ ของสถาบัน**"

ขณะเดียวกัน **จะส่งเสริมองค์ความรู้และเทคโนโลยีที่ทันสมัยในการจัดการศึกษาให้กับครู อาจารย์ และบุคลากร ภายใต้มูลนิธิฯ ผ่านการอบรม และสัมมนาเชิงวิชาการ** ตลอดจนพัฒนางานวิจัยเชิงปฏิบัติการและนวัตกรรมใหม่ๆ ร่วมกัน เพื่อเติมเต็มวัฏจักรแห่งการเรียนรู้ และประยุกต์ใช้วิทยาศาสตร์ให้เกิดประโยชน์สูงสุดต่อผู้พิการโดยสถาบันมีความตั้งใจที่จะร่วมมือกับองค์กรโรงเรียนและมูลนิธิเพื่อคนพิการต่างแห่งอื่นๆอีกด้วย  
 นอกจากนี้ **สจล.ยังมีแผนพัฒนาศูนย์นวัตกรรมเพื่อผู้พิการและผู้สูงอายุแห่งอาเซียน เพื่อเป็นศูนย์กลางสำหรับการสรรค์สร้างนวัตกรรมใหม่ๆ** ที่จะช่วยอำนวยความสะดวกแก่ผู้พิการและผู้สูงอายุให้สามารถเข้าไปมีส่วนร่วมทางสังคมหรือปฏิบัติกิจกรรมในชีวิตประจำวันได้ง่ายกว่าที่เคยไม่ว่าจะเป็นการใช้ประโยชน์ในตึกอาคาร ระบบขนส่งมวลชน และการเข้าถึงบริการสาธารณะทุกรูปแบบ เป็นต้น

**"ดร.พิชาญ ใจเสรี" ประธานมูลนิธิพระมหาไถ่เพื่อการพัฒนาคนพิการ มองว่า** การศึกษาด้านวิทยาศาสตร์และเทคโนโลยีเป็นรากฐานในการพัฒนาคุณภาพชีวิตและสังคมให้ยั่งยืน มูลนิธิจึงร่วมมือกับ สจล. ทำบันทึกความร่วมมือด้านวิชาการเป็นระยะเวลา ๕ ปี ซึ่ง**มีวัตถุประสงค์ครอบคลุม ๓ เรื่อง ได้แก่** **๑)การแลกเปลี่ยนความรู้ทางวิชาการ** โดยส่งเสริมการเรียนรู้การใช้ห้องปฏิบัติการและการเข้าร่วมกิจกรรมของสถาบันร่วมกัน**๒)การพัฒนาศักยภาพการเรียนรู้** จะส่งเสริมการศึกษาต่อให้กับนักเรียน และบุคลากรของมูลนิธิฯ รวมถึงการอบรม-สัมมนา และ **๓)การพัฒนางานวิจัยร่วมกัน** ทั้งการส่งเสริมองค์ความรู้เกี่ยวกับเทคโนโลยีใหม่ๆ และการพัฒนานวัตกรรมเพื่อผู้พิการร่วมกัน ตลอดจนนำเสนอและผลักดันนโยบายให้เกิดการขับเคลื่อนทางสังคม เพื่อส่งเสริมและพัฒนาคุณภาพชีวิตคนพิการต่อหน่วยงานที่เกี่ยวข้อง (ประชาชาติธุรกิจออนไลน์/มูลนิธิพัฒนาคนพิการไทย ๖ ก.ค.๕๘)

[**กอบกาญจน์เตรียมส่งนักกีฬาผู้พิการทางสมองและปัญญาสู้ศึกสเปเ**](https://www.google.co.th/url?sa=t&rct=j&q=&esrc=s&source=newssearch&cd=4&cad=rja&uact=8&ved=0CCQQqQIoADAD&url=http%3A%2F%2Fwww.siamsport.co.th%2FSport_Other%2F150709_289.html&ei=zSqfVb61NNChuQTPgqxo&usg=AFQjCNGVA1YgIybvJZjU_VXT0XuF8_STrA&sig2=FKbRFw8F0_ZZhDX9CqVwRw&bvm=bv.97653015,d.c2E)**ชียลโอลิมปิก**

** **

**คณะกรรมการสเปเชียลโอลิมปิกแห่งประเทศไทย เตรียมส่งทัพนักกีฬาผู้พิการทางสมองและปัญญาทีมชาติไทย เข้าร่วมสู้ศึกใหญ่ "สเปเชียลโอลิปิมปิก เวิลด์ ซัมเมอร์เกมส์ ๒๐๑๕"** ณ กรุงลอสแอนเจลลิส ประเทศสหรัฐอเมริกา ในช่วงระหว่างวันที่ ๒๑ ก.ค - ๔ส.ค.นี้

**นางกอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬา** เป็นประธาน พร้อมด้วย ดร.นริศ ชัยสูตร ประธานคณะกรรมการสเปเชียลโอลิมปิกแห่งประเทศไทย **ร่วมแถลงข่าวส่งคณะนักกีฬาผู้พิการทางสมองและปัญญาของไทย เข้าร่วมการแข่งขัน "สเปเชียลโอลิมปิก เวิลด์ ซัมเมอร์เกมส์๒๐๑๕"**ที่ กรุงลอสแอนเจลลิส ประเทศ สหรัฐอเมริกา ในช่วงระหว่างวันที่ ๒๑ ก.ค.-๔ ส.ค.๒๕๕๘ ที่ สมาคมธรรมศาสตร์ ฯ ซอยงามดูพรี เมื่อวันที่ ๙ ก.ค.ที่ผ่านมา

          นางกอบกาญจน์ วัฒนวรางกูร กล่าวว่า ในโอกาสนี้ตนขอ**แสดงความยินดีกับนักกีฬาพิเศษที่ได้รับคัดเลือกเป็นตัวแทนประเทศไทยเข้าร่วมกาแข่งขันรายการที่ยิ่งใหญ่ในครั้งนี้** และถือว่านี่เป็นโอกาสอันดีที่นักกีฬาพิเศษของเราจะได้แสดงทักษะความเป็นเลิศด้านกีฬา ร่วมกับ นักกีฬาจากทั่วโลกนอกจากนี้ยัง**เป็นการแสดงนัยทางสังคมที่สำคัญของผู้พิการทางสติปัญญาของไทย ที่จะได้สื่อสารกับประชาคมโลกให้คนทั้งโลกได้เห็นคุณค่าของผู้พิการทางสติปัญญาว่ามีศักยภาพที่สามารถพัฒนาได้เช่นเดียวกับบุคคลทั่วไป**นั่นเอง

ด้าน ประธานคณะกรรมการสเปเชียลโอลิมปิกแห่งประเทศไทย กล่าวว่า**สำหรับในครั้งนี้เป็นการส่งนักกีฬาเข้าร่วมการแข่งขันรายการระดับโลกเป็นครั้งแรก** เนื่องจากเราต้องการพัฒนาศักยาภาพและต่อยอดและเสริมทักษะทางสังคม และ**สร้างความเชื่อมั่นให้กับนักกีฬาพิเศษของสเปเชียลโอลิมปิกไทย มากยิ่งขึ้น** และนอกจากนี้นี่ยังครั้งแรกนักกีฬาผู้นำจากประเทศไทย คือ นาย ชาญชัย เข็มแก้ว จากจังหวะดเชียงใหม่ ยังได้รับคัดเลือกเป็นทูตนักกีฬา ๑ ใน ๑๒ คนเพื่อเป็นตัวแทนนักกีฬานักกีฬาสเปเชียลโอลิมปิกทั่วฌโลกกว่า ๔ ล้านคนอีกด้วย

"ส่วนการแข่งขัน  สเปเชียลโอลิมปิก เวิลด์ ซัมเมอร์เกมส์๒๐๑๕ จะมีทัพนักกีฬากว่า ๗,๐๐๐ คน จาก ๑๗๐ ประเทศทั่วโลกเข้าร่วมชิงชัย แต่**สำหรับตัวแทนจากประเทศไทยที่เข้าร่วมการแข่งขันฯทั้งสิน ๒๙ คน แบ่งเป็น ชาย ๑๒ คน และ หญิง ๑๗ คน ใน ๖ ชนิดกีฬา ประกอบด้วย** กรีฑา(ลู่และลาน),ว่ายน้ำ, บอชชี่, ฟุตบอลหญิง, แบดมินตัน และเทเบิลเทนนิส"นริศชัยสูตรกล่าว  
 ขณะที่**นางสาว ชุติมา ทองแท้ นักกีฬาฟุตบอลหญิงตัวแทนนักกีฬสสเปเชียลโอลิมปิคไทย กล่าวว่า** ตนรู้สึกดีใจมากที่ได้เป็นตัวแทนประเทศไทยในฐานะนักกีฬาทีมชาติไทยไปเข้าร่วมการแข่งขันในรายการที่ยิ่งใหญ่ในครั้งนี้ ซึ่งจะเป็นประสบการณ์ที่มีคุณค่าต่อชีวิตของพวกเรามากๆ ส่วน**เป้าหมายพวกเราหวังทำหน้าที่อย่างเต็มที่ เพื่อคว้าเหรียญรางวัลมาครองให้ได้และขอให้คนไทยทุกเป็นกำลังใจให้กับพวกเราด้วย** (siamsport.co.thออนไลน์/มูลนิธิพัฒนาคนพิการไทย ๙ ก.ค.๕๘)

**เปิดโอกาสผู้พิการทางสายตา ร่วมศึกสแตนดาร์ดชาร์เตอร์ด กรุงเทพมาราธอน ๑๕ พ.ย.นี้**

 เมื่อวันที่ ๙ กรกฎาคมที่ผ่านมา พลเอกมนัส คล้ายมณี นายกสมาคมนักวิ่งเพื่อสุขภาพแห่งประเทศไทย ร่วมกับ ลิน ค๊อก กรรมการผู้จัดการใหญ่และประธานเจ้าหน้าที่บริหาร ประจำประเทศไทยและลุ่มแม่น้ำโขงธนาคารสแตนดาร์ดชาร์เตอร์ด (ไทย) จำกัด (มหาชน), และ กระทรวงการท่องเที่ยวและกีฬา **แถลงข่าวเตรียมจัดการแข่งขันวิ่งมาราธอน "สแตนดาร์ดชาร์เตอร์ด กรุงเทพมาราธอน ครั้งที่ ๒๘ "** ซึ่งจะมีการแข่งขันในวันอาทิตย์ที่ ๑๕ พฤศจิกายน ๒๕๕๘ ชิงถ้วยพระราชทานพระบาทสมเด็จพระเจ้าอยู่หัวฯ **พร้อมเงินรางวัลกว่า ๓๐๐,๐๐๐ บาท รายได้ส่วนหนึ่งจะสมทบทุนในสมเด็จพระเทพรัตนราชสุดาฯ สยามบรมราชกุมารี และบริจาคเพื่อดูแลผู้พิการทางสายตา**

สำหรับความพิเศษของงานปีนี้**ได้เปิดโอกาสให้ผู้พิการทางสายตาได้เข้าร่วมกิจกรรมวิ่งมาราธอนและเปิดรับสมัครนักวิ่งจิตอาสาร่วมเป็น "ไกด์รันเนอร์"(Guide Runner) ดูแลผู้พิการทางสายตาตลอดการแข่งขัน**

โดยกิจกรรมครั้งนี้มีผู้สนใจเข้าร่วมกว่า๕๐,๐๐๐ คน ทั้งนักวิ่งชาวไทยและต่างชาติกว่า ๕๐ ประเทศ **แบ่งการแข่งขันออกเป็น ๕ ประเภท ได้แก่** มาราธอน ๕ กลุ่มอายุ (ชาย/หญิง) ระยะ ๔๒.๑๙๕ กม., ฮาล์ฟมาราธอน ๕ กลุ่มอายุ (ชาย/หญิง) ระยะ ๒๑.๑๐๐ กม., มินิมาราธอน ๓ กลุ่มอายุ (ชาย/หญิง) ระยะ ๑๐ กม., ไมโครมาราธอน ระยะ ๔.๕ กม., เดินเพื่อสุขภาพ ระยะ ๑.๕ กม. โดยจะทำการแข่งขันในวันอาทิตย์ที่ ๑๕ พ.ย. ๕๘ เริ่มตั้งแต่เวลา ๐๒.๐๐ น.เป็นต้นไป โดย**เปิดรับสมัครตั้งแต่วันนี้ถึง ๓๑ ส.ค. ๕๘ สามารถสอบถามรายละเอียดเพิ่มเติมได้ที่ สมาคมวิ่งเพื่อสุขภาพแห่งประเทศไทย โทร. ๐-๒๒๘๐-๗๖๖๗-๘ หรือ ทางเว็บไซต์** [www.bkkmarathon.com](http://www.bkkmarathon.com) (มติชนออนไลน์/มูลนิธิพัฒนาคนพิการไทย ๙ ก.ค.๕๘)

**สีสันพาเหรดคนพิการในนิวยอร์ก**

สำนักข่าวต่างประเทศ รายงานจากนครนิวยอร์ก ประเทศสหรัฐอเมริกา เมื่อวันที่ ๑๒ ก.ค. ว่า **นายบิล เด บลาซิโอนายกเทศมนตรีนครนิวยอร์ก สหรัฐ เป็นประธานกล่าวเปิดกิจกรรมเดินขบวน "ดิสอะบิลลิตี ไพรด์ พาเหรด" เพื่อเฉลิมฉลองและรณรงค์เรื่องสิทธิและความเท่าเทียมกันสำหรับผู้พิการ** ซึ่งกำหนดให้มีขึ้นในวันที่ ๑๒ ก.ค. ของทุกปี โดยมีเส้นทางเริ่มต้นจากสวนเมดิสันสแควร์ในแมนฮัตตัน ไปตามถนนบรอดเวย์และสิ้นสุดที่สวนยูเนี่ยนสแควร์ โดยมีผู้เข้าร่วมจำนวนมากทั้งผู้พิการและบุคคลทั่วไป

ทั้งนี้ **เดือน ก.ค. ยังถูกกำหนดให้เป็นเดือนเพื่อเกียรติและศักดิ์ศรีแห่งผู้พิการ "ดิสอะบิลลิตี ไพรด์ มันธ์" เพื่อฉลองในวาระครบรอบ ๒๕ ปี ของกฎหมายอเมริกันว่าด้วยสิทธิและความเท่าเทียมสำหรับผู้พิการ** โดยทางการนครนิวยอร์กมีแผนจะจัดกิจกรรมที่เกี่ยวข้องตลอดทั้งเดือน เพื่อนำเสนอเรื่องราวเกี่ยวกับผู้พิการในมหานครแห่งนี้ หนึ่งในนั้นคือนิทรรศการชื่อ "เกนนิง แอคเซส: เดอะ นิวยอร์ก ซิตี ดิสอะบิลลิตี ไรต์ส มูฟว์เมนต์" ที่จัดแสดงในพิพิธภัณฑ์บรูคลินฮิสตอริคัลโซไซตี. (เดลินิวส์ออนไลน์/มูลนิธิพัฒนาคนพิการไทย ๑๓ ก.ค.๕๘)

**๒ เด็กชายแชมป์ว่ายน้ำคนพิการโลกอยากขอ‘พรวิเศษ’**

**ความสามารถของเด็กพิการไทยได้รับการยอมรับไปทั่วโลกอีกครั้ง หลังจาก "น้องทัก" ด.ช.ภูชิต อิงชัยภูมิ และ "น้องออฟ" ด.ช.ณัฐพงศ์ วิประจง สามารถคว้ารางวัลเหรียญทองและเหรียญเงินรวมกัน ๖ เหรียญจาก “การแข่งขันกีฬานักเรียนคนพิการระดับโลก” เมืองสเต็คคาแนล ประเทศเนเธอร์แลนด์** เมื่อวันที่ ๒-๘ กรกฎาคม ที่ผ่านมา   
 เป็นที่ยินดีของทีมโค้ช คณะครูโรงเรียนศรีสังวาลย์และมูลนิธิอนุุเคราะห์คนพิการในพระราชูปถัมภ์สมเด็จพระศรีนครินทราบรมราชชนนี และกรมพลศึกษา โดยสำนักการกีฬาที่ช่วยกันสนับสนุนและให้กำลังใจมาตลอด **"น้องออฟ"  วัย ๑๕ ปี ผู้คว้าชัยชนะเหรียญทองท่ากรรเชียง ๕๐ เมตร และเหรียญเงิน ๒ เหรียญจากท่าฟรีสไตล์และผีเสื้อ ๕๐ เมตร** เผยความในใจว่าดีใจที่ได้เป็นตัวแทนเยาวชนประเทศไทยไปแข่งต่างประเทศโดยก่อนหน้านี้ไปแข่งว่ายน้ำที่อเมริกาและอังกฤษมาแล้วในปี๒๐๑๐และ๒๐๑๔  
 “ผมหัดว่ายน้ำตั้งแต่ ๗ ขวบ แรกๆ คิดว่าคงว่ายไม่ได้ มันยาก แขนของผมไม่เหมือนคนปกติ **แต่พอฝึกบ่อยๆ ก็รู้ว่าแขนที่พิการว่ายน้ำได้ เพราะใช้ขา ผมลงแข่งขันว่ายน้ำครั้งแรกเป็นกีฬานักเรียนคนพิการปี ๒๕๕๔ แข่งเรื่อยมา ปี ๒๕๕๗ แข่งเชียงราย ได้มา ๙ เหรียญทอง** ตอนไปอเมริกากับอังกฤษได้เหรียญเงิน ๒ เหรียญทองแดง" น้องออฟ เล่าต่อว่า ท่าว่ายน้ำ “ฟรีสไตล์” เป็นท่ายากสุด เพราะแขนยกไม่ขึ้น และรู้สึกเจ็บขาทุกครั้งที่ตีในน้ำ ตอนว่ายน้ำในใจคิดอย่างเดียว คือ ต้องทำให้ได้ ว่ายให้เร็วที่สุด และคิดถึงพ่อแม่คิดถึงครูมันทำให้มีพลังใจขึ้นมา  
 **น้องออฟบอกว่า** “ถ้าผมขอพรวิเศษได้ ๑ อย่าง ตอนนี้ผมอยากได้แขนที่สมบูรณ์ปกติเหมือนคนอื่น นี่แหละคือสิ่งที่ผมอยากได้ที่สุดในชีวิต **แต่ถ้าขอจากรัฐบาล ๑ อย่าง ผมอยากได้กางเกงว่ายน้ำใหม่ และอุปกรณ์ที่ใช้ซ้อมว่ายน้ำตอนนี้มันเก่าและเปื่อยแล้ว”**  
 ขณะที่ **"น้องทัก" ได้รับเหรียญทอง ประเภทว่ายน้ำท่ากบ ๕๐ เมตร และเหรียญเงิน ๒ เหรียญจากท่ากรรเชียงและฟรีสไตล์ ๕๐ เมตร** “ตอนว่ายน้ำผมคิดอย่างเดียว ต้องไปให้ถึงนักกีฬาทีมชาติชุดใหญ่ ก่อนลงแข่งผมจะคิดถึงหน้าพ่อแม่ คิดแล้วทำให้ผมมีพลังมีแรงสู้ พอกรรมการเป่านกหวีด ผมคิดว่าต้องไปให้ถึงฝั่งโดยเร็วที่สุด **ถ้าถามว่าอยากได้พรวิเศษ ๑ อย่างอะไรตอนนี้ ผมอยากได้รถวีลแชร์คันใหม่ครับเพราะคันนี้มันคับแน่นผมตัวใหญ่ขึ้นแล้ว**”  
 และ**ถ้าเป็นไปได้ “น้องทัก” อยากให้ขอทุนการศึกษาถึงปริญญาตรี และสนับสนุนให้จนเป็นทีมชาติชุดใหญ่ไปแข่ง “พาราลิมปิกเกมส์”** “มันเป็นความฝันสูงสุดของผมและนักกีฬาคนพิการทุกคน ถ้าเราไปไกลถึงขนาดนั้นเราจะมีอาชีพติดตัวเลี้ยงดูครอบครัวได้"น้องทักกล่าวถึงความใฝ่ฝันในอนาคต  
 **“ขนิษฐา เทวินทรภักติ” ประธานมูลนิธิอนุเคราะห์คนพิการฯ เปิดเผยถึงความรู้สึกว่ายินดีและชื่นชมในความสามารถของเด็กทั้งสองคนมาก** เพราะรางวัลที่ได้เป็นการแข่งขันระดับโลก เด็กไทยเก่งมาก เพราะการไปแข่งขันแล้วเอาชนะนักกีฬาต่างชาติไม่ใช่เรื่องง่าย ต้องใช้ความสามารถ ความพยายาม และตั้งใจอย่างถึงที่สุด   
 ทั้งนี้ **พรวิเศษที่น้องๆ นักกีฬาพิการใฝ่ฝันที่สุดคือ “ความเสมอภาคเท่าเทียม” ในการได้รับความสนับสนุน แม้ว่าการแข่งขันกีฬาระหว่างประเทศระดับเยาวชนจะมีแต่เหรียญไม่มีเงินรางวัล** แต่เมื่อพวกเขากลับประเทศ จะมีหน่วยงานทั้งรัฐและเอกชนให้เงินสนับสนุน ทุนการศึกษา หรือรางวัลต่างๆ แต่ในประเทศไทยมีแต่นักกีฬาทั่วไปจากโรงเรียนดังหรือตัวแทนสมาคมดังๆที่มีโอกาสได้รับรางวัลเหล่านี้  
 **ณัฐวุฒิ เรืองเวส ผอ.ฝ่ายพัฒนากีฬาเป็นเลิศ การกีฬาแห่งประเทศไทย (กกท.) ยอมรับว่า รางวัลนักกีฬาเยาวชนพิการของไทยยังไม่มีเงินรางวัลหรือเงินสนับสนุน มีแต่เงินรางวัลให้นักกีฬาเยาวชนปกติเท่านั้น**  “ตอนนี้กระทรวงการท่องเที่ยวและกีฬา กำลังปรับปรุงระเบียบและหลักเกณฑ์ใหม่ โดยเฉพาะเรื่องเงินรางวัลนักกีฬาพิการทั้งผู้ใหญ่และเยาวชน ให้มีความเสมอภาคเหมือนกับนักกีฬาปกติ ต้องกำหนดเป็นพระราชกฤษฎีกา ออกมาเป็นกฎหมายใหม่อยู่ระหว่างการแก้ไขคาดว่าใช้เวลาไม่เกิน๑ปี" ณัฐวุฒิกล่าวและความหวังสุดท้ายที่จะได้พรวิเศษที่ยิ่งใหญ่ที่สุด คือ นโยบายที่ชัดเจนของหน่วยงานรัฐที่จะช่วยเรียกร้องสิทธิความเท่าเทียมให้พวกเขา  
 พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ (รมว.พก.) ให้สัมภาษณ์ว่า **นโยบายสำคัญที่อยากขับเคลื่อนให้สำเร็จคือ การทำให้คนพิการมีศักยภาพ สามารถยืนด้วยตัวเองได้ในสังคมอย่างมีเกียรติมีศักดิ์ศรี** “ต้องช่วยสร้างอาชีพ แรงบันดาลใจและให้กำลังใจ ยิ่งใครที่เป็นนักกีฬา เมื่อไปแข่งขันแล้วได้รางวัลมา  ต้องให้เงินรางวัลเขา เพื่อส่งเสริมให้ทำต่อไป สำหรับเรื่องปัญหาเงินรางวัลไม่เท่าเทียมกัน ตอนนี้รัฐกำลังดำเนินการอยู่ผมจะผลักดันในส่วนนี้อย่างเต็มที่”พล.ต.อ.อดุลย์กล่าวยืนยันทิ้งท้าย  
 ทั้งนี้ **ความไม่ทัดเทียมหรือการเพิกเฉยในการสนับสนุนเงินหรือรางวัลสำหรับนักกีฬาพิการนั้น ไม่ได้มีเฉพาะของประเทศไทยเท่านั้น แม้แต่เงินรางวัลของ “มหกรรมการแข่งขันกีฬาระดับโลก” ก็กำหนดไว้ไม่เท่ากัน เช่น**   โอลิมปิกเกมส์-พาราลิมปิกเกมส์, เอเชี่ยนเกมส์-เอเชี่ยนพาราเกมส์ และซีเกมส์-อาเซียนพาราเกมส์ พบว่า มีความแตกต่างในเงินรางวัลมากกว่า ๕๐ เปอร์เซ็นต์ เช่น เหรียญทองโอลิมปิกเกมส์ได้เงินรางวัล ๕ ล้านบาท ส่วนเหรียญทองพาราลิมปิกเกมส์ได้เพียง ๒ ล้านบาทฯลฯ **ทุกครั้งที่กล่าวถึงคำว่า “สิทธิ” นั้น คนพิการมักกล่าวว่า "ไม่ต้องให้สิทธิอะไรพวกเขาเป็นพิเศษแต่แค่ให้เท่ากับคนปกติทั่วไปก็พอ...**” (คมชัดลึกออนไลน์/มูลนิธิพัฒนาคนพิการไทย ๑๓ ก.ค.๕๘)

**เด็กน้อยธนายุทธ กายพิการแต่ใจสู้ เพื่อได้เล่าเรียน**



**ธนายุทธ ผู้เป็นที่รัก…เด็กน้อยชาวเขาผู้ไร้ซึ่งพลังกายของ “แขน และขา” ที่พิการมาแต้กำเนิด แม้เลือกเกิดไม่ได้ “แต่เลือกที่จะเป็นคนดีได้”**

“ธนายุทธ” เด็กชาวเขา โรงเรียนรุจิรพัฒน์ จ.ราชบุรี วัย ๑๔ ปี มีฐานะครอบครัวยากจน แต่**ต้องมาเผชิญปัญหา “ภัยสังคมอันแสนโหดร้าย” ตั้งแต่ยังเด็ก โดยโดนหลอกให้เป็นขอทานตามงานวัดต่าง ๆ** เคราะห์ซ้ำกลับถูกนายจ้างหลอกไม่ให้เงินค่าตอบแทนแม้แต่บาทเดียว

**จนกระทั่งคุณครูได้มาพบเข้าจึงเกิดความสงสาร “ธนายุทธ” จึงรอดออกจากวงจรขอทาน** และได้มอบความรู้ การศึกษา ให้ธนายุทธได้เล่าเรียน ปัจจุบัน ธนายุทธ เรียนอยู่ชั้นประถมศึกษาปีที่ ๒ โรงเรียนรุจิรพัฒน์ จ.ราชบุรี จากการพูดคุยกับคุณครูประจำชั้นของธนายุทธ เล่าให้ฟังว่า **ธนายุทธ เป็นเด็กดี ตั้งใจเรียน ขยันและอดทน มาก ๆ ด้านฐานะทางบ้านก็ยากจน ธนายุทธ อาศัยอยู่กับแม่-พ่อเลี้ยง และน้องอีก ๒ คน ซึ่งพิการเช่นกัน ส่วนพ่อแท้ๆของธนายุทธ**(ถูกยิงเสียชีวิต)  
 **ถึงแม้ร่างกายจะพิการ แต่ไม่เคยทำให้ ธนายุทธ เกิดความท้อแท้ที่จะใฝ่ศึกษา แม้แต่น้อย** ซึ่งในแต่ละวัน ธนายุทธ ต้องตื่น ๖ โมงเช้า เพื่อแต่งตัว และดูแลน้อง ๆ อีก ๒ คน จากนั้น ธนายุทธ ก็จะให้แม่ช่วยอุ้มตัวเอง เดินทางเท้าจากตัวบ้าน ผ่านลำห้วย เพื่อมารอรถโรงเรียน รวมระยะทาง ๒ ก.ม

**ธนายุทธ ได้รับเงินไปเรียนเพียงวันละ ๕ บาท เพื่อซื้ออาหารเช้าที่โรงเรียน** วันไหนแม่ไม่มีเงินให้ ธนายุทธ ก็ไม่ได้กินข้าวเช้า ต้องรอกินข้าวช่วงเที่ยงของทางโรงเรียนทีเดียว ทั้งนี้**ช่วงไหนมีหน่อไม้ ธนายุทธ ก็จะรับจ้างนำหน่อไม้อัดปีบเพื่อนำเงินไว้ใช้ซื้ออาหาร** โดยค่าจ้างจะได้ปีบละ ๒ บาทเท่านั้น

คุณครู เล่าต่อว่าครั้งหนึ่ง ธนายุทธ เด็กน้อยผู้ไม่เคยท้อแท้ต่อโชคชะตาคนนี้ เคยได้รับเลือกเป็นตัวแทนระดับภาคเพื่อไปแข่งขันวาดภาพ แต่เกิดโชคร้ายลื่นล้มแขนหัก ไม่สามารถไปแข่งขันวาดภาพได้ ซึ่ง**ทุกวันนี้ ธนายุทธ ยังฝึกฝนวาดภาพเพื่อรอโอกาสที่จะไปแข่งขันอีกครั้ง** ธนายุทธเป็นเด็กที่อารมณ์ดี ร่าเริงสดใส เป็นที่รักของเพื่อน ๆ ในห้องเรียนทุกคน ทุกครั้งที่ธนายุทธมีขนม ก็จะแบ่งปันให้เพื่อน ๆ กินเสมอ “แม้ร่างกายพิการ แต่จิตใจไม่เคยพิการเลย”

**ความฝันของ ธนายุทธ คือ** จะเป็นเสาหลักให้กับครอบครัว เพื่อไม่ให้พ่อ แม่ และน้องๆลำบาก จงอย่าท้อแท้ที่จะก้าวเดิน มือเท้าครบ สติปัญญายังมี จงยึดหลักคนดี ขยันและอดทนอย่างเด็กน้อยชื่อว่า “ธนายุทธ” (news.mthai.com ออนไลน์/มูลนิธิพัฒนาคนพิการไทย ๑๓ ก.ค.๕๘)

**แสนเศร้า!!ชีวิตนางแบบสาวต้องพลิกผันเสียขาหนึ่งข้างเพราะผ้าอนามัย**

 **เรื่องราวของสาว Lauren Wasser อายุ ๒๗ ปี เธอเป็นสาวทรงสูง และยังเป็นนักกีฬาและนางแบบตั้งแต่ยังเด็ก** เมื่อ ๓ ปีก่อนหน้านี้ เธอไปถึงจุดที่แทบจะเรียกได้ว่าเป็นจุดสูงสุดของชีวิต เมื่อเธอได้ทุนนักกีฬาบาสเก็ตบอลมหาวิทยาลัย แต่เธอก็สละทุนดังกล่าวเพราะต้องการเป็นนางแบบ อาชีพของเธอกำลังไปได้ดี โดยเธอมีอพาร์ทเม้นท์ส่วนตัวอยู่ริมชายฝั่งรัฐแคลิฟอร์เนีย **แต่ชีวิตของเธอก็กลับต้องพลิกผันสุดขั้ว โดยในช่วงเธอมีประจำเดือน เธอรู้สึกไม่ค่อยสบาย เธอใช้ผ้าอนามัยยี่ห้อดังยี่ห้อหนึ่ง และไปร่วมงานปาร์ตี้กับเพื่อนๆ แต่เธอก็รู้สึกแย่ขึ้นเรื่อยๆ เธอจึงตัดสินใจกลับบ้านพักผ่อน**

ต่อมาในวันรุ่งขึ้นเธอถูกปลุกโดยตำรวจเนื่องจากแม่ของเธอกังวลใจหลังไม่สามารถติดต่อเธอได้ จึงแจ้งตำรวจเพื่อมาเช็คดูความปลอดภัย ตำรวจได้นำตัวเธอไปส่งโรงพยาบาล แพทย์บอกว่าเธอไข้สูงถึง ๔๑ องศา ถ้าเธอมาช้าอีกสิบนาที อาจไม่สามารถช่วยชีวิตเธอได้ทัน **โดยเธอป่วยเป็น Toxic Shock Syndrome จากการใช้ผ้าอนามัยแบบสอดและการติดเชื้อแบคทีเรีย** **ทำให้หัวใจและอวัยวะของเธอล้มเหลว เพื่อจะรักษาชีวิตของเธอแพทย์จำเป็นต้องตัดขาเธอออกขาหนึ่ง** และครอบครัวของเธอฟ้องร้องบริษัทผ้าอนามัยดังกล่าวรวมไปถึงร้านค้าที่ขายผ้าอนามัยให้เธอ

หลังจากเกิดเหตุเธอ เล่าว่า รู้สึกทรมานมาก อยากฆ่าตัวตายเพราะอยู่ดีๆ ก็ไม่มีขา ต้องนั่งรถเข็น แม้แต่จะไปเข้าห้องน้ำยังทำด้วยตัวเองไม่ได้เลย การรักษาร่างกายและจิตใจของเธอนั้นต้องใช้ระยะเวลานานพอสมควร **ครอบครัวของเธอหวังว่า บริษัทผู้ผลิตจะตระหนักมากขึ้นถึงการใช้วัสดุสังเคราะห์ ตอนนี้เธอยังตั้งใจที่จะเล่นบาสเก็ตบอลต่อไปอย่างไม่ยอมแพ้** (tnews.co.thออนไลน์/มูลนิธิพัฒนาคนพิการไทย ๑๓ ก.ค.๕๘)

**“ประยุทธ์” ฝากนักกีฬาคนพิการสร้างความเข้าใจชาวโลก ก่อนแข่ง “สเปเชียล โอลิมปิก” ที่สหรัฐฯ**



**นายกรัฐมนตรี ต้อนรับนักกีฬาคนพิการไทย ก่อนแข่งขันสเปเชียลโอลิมปิก ที่สหรัฐฯ บอกทุกคนไปในฐานะทูตพิเศษ** ฝากช่วยสร้างความเข้าใจ ระบุ สิ่งที่เกิดขึ้นในโลกตนโกรธใครไม่ได้ เขาอาจไม่เข้าใจเรา ต้องอธิบายว่ามีความหลากหลายโทษที่ทำให้ต่างชาติมองเราไม่ดีเพราะก่อนรัฐบาลเข้ามา  
 ที่ตึกสันติไมตรี (หลังนอก) ทำเนียบรัฐบาล เมื่อเวลา ๑๔.๐๐ น. **พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวให้โอวาทแก่คณะผู้แทนนักกีฬาผู้พิการทางสติปัญญาทีมชาติไทย ก่อนเดินทางไปแข่งขัน The ๒๐๑๕ Special Olympics Summer Games ที่ประเทศสหรัฐอเมริกา** ตอนหนึ่งว่า ในช่วงนี้เป็นช่วงที่เราน่าจะมีการพัฒนากีฬาทุกประเภทให้ดีขึ้นได้ ด้วยความร่วมมือของพวกเราทุกคน การแข่งขันครั้งนี้เป็นการแข่งขันที่ยิ่งใหญ่พอสมควร สิ่งแรกที่ต้องระลึกถึงเสมอ คือ การแข่งขันนี้เป็นเวทีที่ทำให้ทุกคนเข้าถึงความเท่าเทียมในการแสดงความสามารถ **สิ่งที่นักกีฬาทุกคนจะแสดงให้โลกเห็น คือ ความสามารถในฐานะคนไทยคนหนึ่ง มีความเท่าเทียมกัน เพียงแต่ท่านต้องพัฒนาศักยภาพของตัวท่านเองให้ดีขึ้นไปเรื่อยๆเพื่อให้ได้รับการยอมรับจากสังคมต่อไป** **นายกฯ กล่าวต่อว่า** ทุกคนไปในฐานะทูตพิเศษแห่งประเทศไทย สำหรับประเทศสหรัฐอเมริกานั้น ตนยังไม่ได้เดินทางไปเลย ถ้าไปคงไปเรื่ององค์กรสหประชาชาติ ถ้าเขาให้ไปนะ แต่เขาเชิญไว้แล้ว คงไปตามกำหนด ข้อสำคัญคือ **ผู้นำที่พาไปต้องไปสร้างความเข้าใจด้วยว่าประเทศไทยนั้นเกิดอะไรขึ้นมา กำลังทำอะไรอยู่** เราไม่เคยไปว่ากล่าวหรือโกรธใคร สิ่งที่เกิดขึ้นในสังคมโลกตอนนี้ ตนโกรธใครไม่ได้ แต่ถ้าเขาโกรธเรา เพราะเขาอาจไม่เข้าใจเรา มุมมองความคิดคนละอย่างกัน เหมือนกับคนปกติกับน้องๆ ที่มีความสามารถพิเศษซึ่งคิดไม่เหมือนกัน  
 **พล.อ.ประยุทธ์ กล่าวต่อว่า** เราต้องอธิบายให้โลกเข้าใจว่า โลกเราประกอบด้วยความหลากหลาย เชื้อชาติ ศาสนา ชาติพันธุ์ ต้องดูแลให้เข้าถึงพื้นฐาน ซึ่งแต่ละประเทศมีพื้นฐานไม่เหมือนกัน ไม่ว่าจะเป็นความพร้อมของบุคลากรมนุษย์ ความเจริญเติบโตในเรื่องของกายภาพ ความทันสมัย ซึ่งไม่เท่าเทียมกันทั้งหมด **วิธีการที่แก้ปัญหาที่ดีที่สุด คือ ให้แต่ละประเทศ หรือประชาคมแก้ปัญหาของเขาเอง ต้องไปให้ได้โดยไม่ทิ้งพันธสัญญา ต้องเข้าใจกันบ้าง เพราะวันนี้เราทำให้ประเทศเข้มแข็ง ถ้าประเทศไทยไม่เข้มแข็งอาเซียนก็ไม่เข้มแข็ง** ถ้าประชาคมอาเซียนไม่เข้มแข็งประชากรในประชาคม ๑๐ ประเทศ ที่มีประชาชนกว่า ๖๐๐ ล้านคน ก็จะกลายเป็นประชาคมที่อ่อนด้อยทุกเรื่อง โดยเฉพาะการแก้ไขปัญหาเพราะเงินไม่มี **เนื่องจากเรามีรายได้จากการประกอบอาชีพเกษตรกรรมฝนไม่ตกอากาศเปลี่ยนแปลงทั้งหมดก็จะมีผลกระทบต่อประเทศอาเซียนทั้งสิ้น** **นายกฯ กล่าวต่อว่า** วันนี้โลกเรามีอยู่ ๓ ส่วน ประเทศที่มีรายได้น้อย รายได้ปานกลาง และรายได้สูง เราอยู่ตรงรายได้ปานกลาง และติดอยู่ตรงนี้มานานแล้ว และก็จะถอยหลังลงไปเรื่อย ๆ เพราะที่ผ่านมามีปัญหาหลายประการ เพราะฉะนั้น **เราต้องสร้างความเข้มแข็งให้ประเทศทุกด้าน ทั้งเรื่องความมั่นคง เศรษฐกิจ สังคม และกฎหมาย กระบวนการยุติธรรม ที่ไม่ทันสมัยรวมถึงปัญหาที่ทับซ้อนอยู่ภายใน อาทิ** ปัญหาการค้ามนุษย์ ปัญหา ICAO นี่คือ สิ่งที่รัฐบาลกำลังแก้ปัญหาอยู่ตอนนี้ เราอยู่ในห้วงเวลาเหล่านั้น ฝากบอกเขาด้วยว่า **สิ่งที่เรากำลังเผชิญ หลายประเทศเคยผ่านมาหมดแล้ว เขาสู้ทะเลาะกันมา ตีกันมา ก่อนเรา เพราะประเทศของเราเป็นประเทศรักสงบ ไม่เคยได้ตีกันแต่ก็ลากกันมาถึงวันนี้** ก็เลยตีกันหน่อย แต่ยังไงเราก็ต้องพัฒนา อยู่ที่ความร่วมมือของทุกคนและความเข้าใจของมิตรประเทศ  
 **นายกฯ กล่าวอีกว่า** **ประเทศไทยไม่ใช่ศัตรูของใครทั้งสิ้น และเราอยู่คนเดียวไม่ได้ และต้องมีศักดิ์ศรี ปัญหาที่เกิดขั้นวันนี้ คือ** ความไว้เนื้อเชื่อใจระหว่างกันมีน้อย ทั้งคนในชาติ นักการเมือง ข้าราชการ ต้องสร้างความไว้เนื้อเชื่อใจขึ้นมาให้ได้และรู้ว่าเราต้องการอะไร ทั้งองคาพยพต้องช่วยกัน ทั้งนักการเมือง นักกีฬา สื่อ ต้องช่วยกันทำให้ประเทศเดินหน้าได้ในทุกมิติอันนี้เป็นสิ่งที่เราต้องเวลาที่มีอยู่ตามรัฐธรรมนูญชั่วคราวแค่นี้เท่านั้น  
 “วันนี้เรารู้ดีว่าเศรษฐกิจมีปัญหา ถ้าเราพูดแต่สิ่งที่เลวร้ายตลอด ไอ้นู้นไม่ดี ไอ้นั่นมีปัญหาไอ้นั่นไม่ได้ รัฐบาลทำไม่ได้เวลานี้ไม่ใช่เวลาที่เหมาะสมเราจะทำให้สิ่งที่เราพยายามยกระดับขึ้นมา ไปไม่ได้ ขาดความเชื่อมั่น และการลงทุนจากต่างประเทศ เพราะเขาเห็นว่าประเทศไทยเป็นอย่างนี้อยู่ เขาก็ไม่มา **นี่แหละคือการที่ผมพยายามระมัดระวังในการพูดไม่ให้เกิดผลกระทบโดยรวมกับประเทศชาติ**”

**พล.อ.ประยุทธ์ กล่าวต่อว่า** ถ้ายิ่งทำให้ทุกอย่างแย่ลงในเวลานี้ เขาก็ไม่เชื่อมั่น แล้วจะไปยังไง รัฐบาลวันนี้ก็คือรัฐบาลในวันนี้ มาเพื่อแก้ปัญหาเดินหน้าประเทศ วางแผนปฏิรูป ไม่ได้มุ่งหวังอำนาจและผลประโยชน์ ต้องช่วยกันตรงนี้ ไปพูดให้เข้าใจกันว่า บางอย่างก็เสนอกันไปมา **ทำให้ต่างชาติมองเราไม่ดีแล้วก็กลับไปโทษทหารว่ารัฐบาลนี้ทำให้เกิด ลองกลับไปย้อนถามตัวเองกันว่าเกิดอะไรขึ้นบ้างในช่วงที่ผ่านมา รัฐบาลนี้เข้ามาทำให้เกิดอะไรในทางที่ดีบ้างและทำอะไรเสียหายบ้าง ไปคิดกันดู**  (ASTVผู้จัดการออนไลน์/มูลนิธิพัฒนาคนพิการไทย ๑๕ ก.ค.๕๘)

**ใจหล่อมาก! ลุงสี่ล้อแดงเชียงใหม่รับส่งฟรี “พระ-เณร-คนชรา-คนพิการ” ทำดีถวายในหลวง**



**ชื่นชม! ลุงคนขับสี่ล้อแดงรับจ้างเชียงใหม่น้ำใจงาม วิ่งรับส่งผู้โดยสารทั่วเมือง แต่ให้บริการฟรีสำหรับพระสงฆ์ สามเณร คนชรา และผู้พิการ** เผยทำมาได้ ๓-๔ ปีแล้ว โดยตั้งใจอยากจะทำบุญสร้างกุศลและทำความดีถวายในหลวง พบไม่ได้มีฐานะร่ำรวย แค่หารายได้พอกินพอใช้แต่ละวัน

ขณะนี้มีคนขับรถสี่ล้อแดงรับจ้างที่วิ่งรับส่งผู้โดยสารในตัวเมืองเชียงใหม่รายหนึ่งที่ให้บริการพระสงฆ์ สามเณร คนชรา และผู้พิการ โดยไม่คิดค่าโดยสาร ซึ่งสร้างความชื่นชมให้แก่ผู้ที่พบเห็นเป็นอย่างมาก ทั้งนี้ **จากการตรวจสอบพบว่าคนขับรถสี่ล้อแดงรับจ้างดังกล่าวคือ นายวัฒนา จันทาพูน อายุ ๖๒ ปี หรือ “ลุงน้อย”**  ชาวอำเภอสันป่าตอง จังหวัดเชียงใหม่ ที่จะออกจากบ้านตั้งแต่เช้าเพื่อขับรถรับส่งผู้โดยสารในตัวเมืองเชียงใหม่เริ่มตั้งแต่เวลาประมาณ๐๙.๐๐น.จนถึงช่วงเย็นเป็นประจำทุกวัน  
 โดย  **“ลุงน้อย” บอกว่า ยึดอาชีพขับรถสี่ล้อแดงรับจ้างมาตั้งแต่อายุประมาณ ๓๐ ปี ซึ่งถึงปัจจุบันก็กว่า ๓๐ ปีแล้ว สำหรับการให้บริการรับส่งพระสงฆ์ สามเณร คนชรา และผู้พิการโดยที่ไม่เก็บค่าโดยสารนั้นเริ่มทำมาได้ประมาณ ๓-๔ ปีแล้ว** ซึ่งในช่วงเริ่มแรกเป็นลักษณะของการเก็บค่าโดยสารบ้างไม่เก็บบ้าง แต่ต่อมาก็ตัดสินใจไม่เก็บค่าโดยสารเลย เพราะตั้งใจว่าอยากจะทำบุญสร้างกุศลให้ตัวเอง รวมทั้งต้องการจะทำความดี น้อมเกล้าฯถวายพระบาทสมเด็จพระเจ้าอยู่หัวด้วยในแบบที่เป็นตัวของตัวเองและสามารถทำได้  
 ทั้งนี้ การให้บริการรับส่งพระสงฆ์ สามเณร คนชรา และผู้พิการโดยไม่เก็บค่าโดยสารนั้น “ลุงน้อย” บอกว่า **ไม่ได้ทำอะไรพิเศษเลยก็เพียงแค่ขับรถรับส่งผู้โดยสารในตัวเมืองเชียงใหม่ตามปกติ เพียงแต่ว่าหากพบพระสงฆ์ สามเณร คนชรา และผู้พิการ ที่ต้องการใช้บริการก็จะจอดรับทันที โดยไม่ลังเลและพร้อมจะไปส่งทุกที่ที่ต้องการไป** ซึ่งนอกจากจะไม่เก็บค่าโดยสารแล้วยังไม่รับสิ่งตอบแทนใดๆด้วยเพราะที่ทำเช่นนี้ไม่ต้องการเงินทอง  
 “ลุงน้อย” บอกด้วยว่า **ที่ทำอย่างนี้ไม่ได้เป็นเพราะเป็นคนมีฐานะร่ำรวย และก็ไม่ได้คิดที่จะร่ำรวยด้วย ในแต่ละวัน มีรายได้พอกินพอใช้จากการขับรถรับส่งผู้โดยสารทั้งประชาชนทั่วไป** รวมทั้งนักท่องเที่ยวทั้งชาวไทยและชาวต่างชาติ ซึ่งก็จะเก็บค่าโดยสารในอัตรามาตรฐานเดียวกันหมดไม่ให้เป็นการเอาเปรียบผู้โดยสาร โดยรายได้แต่ละวันก็จะนำไปใช้จ่ายในครอบครัวและมอบให้ภรรยาที่อยู่ด้วยกันเพียงสองคนตายาย ซึ่งไม่ได้มีเงินทองมากมายแต่ก็มีความสุขดีตามสมควร  
 ขณะที่จากการสังเกตติดตามการขับรถวิ่งหาผู้โดยสารของ “ลุงน้อย” พบว่าขับไปตามเส้นทางรอบตัวเมืองเชียงใหม่ มีผู้โดยสารเรียกใช้บริการต่อเนื่อง **ทั้งนี้ หากพบพระสงฆ์ สามเณร คนชรา และผู้พิการ ก็จะจอดรับและพาไปส่งยังจุดหมายโดยไม่เก็บค่าโดยสาร** ซึ่งจากการสอบถามผู้โดยสารที่ใช้บริการ โดยเฉพาะกลุ่มเป้าหมายที่ได้รับบริการฟรีนั้น พบว่าต่าง**ชื่นชมความมีน้ำใจของ “ลุงน้อย” เป็นอย่างมาก และอนุโมทนากับการกระทำดีนี้ด้วย**  (ASTVผู้จัดการออนไลน์/มูลนิธิพัฒนาคนพิการไทย ๑๕ ก.ค.๕๘)

**‘ดาวน์คาเฟ่’ คาเฟ่เพื่อผู้ป่วยดาวน์ซินโดรม**

** **

ลดอคติของผู้คนทั่วไปที่มีต่อคนพิการทางสมอง และเปิดโอกาสให้ผู้ป่วยดาวน์ซินโดรมพิสูจน์ตัวเองและแสดงให้เห็นถึงความสามารถ “ซารูฮาน ซิงเกน” **คุณพ่อชาวตุรกี นำแรงบันดาลใจจากลูกสาวที่ป่วยเป็นโรคดาวน์ซินโดรม เปิดร้าน “ดาวน์คาเฟ่” ขึ้นในเขตซิสลี่ เมืองอิสตันบูล ประเทศตุรกี โดยรับสมัครแต่พนักงานที่ป่วยเป็นดาวน์ซินโดรมอายุระหว่าง ๑๘-๒๕ ปี** ภายใต้ความร่วมมือของมูลนิธิอิสตันบูลเพื่อคนพิการทางสมอง, เขตซิสลี่ และบรรดาคุณแม่ที่อาสามาช่วยงานในครัว ทั้งทำอาหารและล้างจาน โดยได้รับการสนับสนุนหลักจากสมาคมชีวิตทางเลือก

**ซิงเกน เผยว่า** ช่วงแรกที่เริ่มเปิดร้านดาวน์คาเฟ่ ในปี พ.ศ. ๒๕๕๔ ธุรกิจค่อนข้างซบเซาเนื่องจากผู้คนลังเลใจ ที่จะเข้าร้านที่มีพนักงานเป็นดาวน์ซินโดรม แต่ในบรรดาลูกค้าน้อยนิดที่เข้ามาในร้านสามารถรับรู้ได้ทันที ถึงการบริการที่ไม่ได้แตกต่างจากร้านทั่วไป หลังจากนั้นไม่นาน**ร้านดาวน์คาเฟ่ก็คับคั่งไปด้วยลูกค้า ที่ประทับใจในบริการอันอบอุ่น โดยร้านดาวน์คาเฟ่ เปิดให้บริการทุกสุดสัปดาห์เวลา ๐๙.๐๐-๑๗.๐๐ น. สามารถรองรับลูกค้าได้จำนวน ๔๐ คน**

ตามข้อมูลของสมาคมดาวน์ซินโดรมแห่งประเทศตุรกี ในแต่ละปีมีเด็กที่เกิดมาเป็นดาวน์ซินโดรมมากกว่า ๑,๕๐๐ คน และคาดว่ามีคนที่เป็นดาวน์ซินโดรมในตุรกีมากกว่า ๑ แสนคน ซิงเกนบอกว่า **เซซิลเป็นเหมือนของขวัญที่ทำให้เข้าใจคนที่เป็นดาวน์ซินโดรมมากขึ้น เมื่อเทียบกับจำนวนคนที่เป็นดาวน์ซินโดรมมีอาชีพไม่มากนักที่เปิดกว้างให้คนเหล่านี้สามารถทำงานได้** การรักษาทางการแพทย์สามารถเยียวยาเด็กเหล่านี้ได้ก็จริง แต่สิ่งสำคัญกว่านั้นคือ**พวกเราต้องทำทุกอย่างที่เป็นไปได้ให้เขาได้ใช้ชีวิตอย่างมีอิสระและถูกเติมเต็มเหมือนคนทั่วไป** พวกเขาต้องการที่จะอยู่ร่วมกับผู้อื่น ต้องการการยอมรับจากสังคม ต้องการการยอมรับความสามารถ เป็นเหตุผลที่ควรมีผู้สนับสนุน ผู้บริจาค และลูกค้ามากขึ้นเพื่อเพิ่มร้านแบบ“ดาวน์คาเฟ่”มากขึ้น.“ (เดลินิวส์ออนไลน์/มูลนิธิพัฒนาคนพิการไทย ๑๖ ก.ค.๕๘)

**มจธ.ลุยโครงการฝึกอบรม-ฝึกงานคนพิการก่อนเข้าสถานประกอบการ**

**** ผู้พิการถือเป็นกลุ่มคนที่มีโอกาสน้อย โดยเฉพาะด้านการศึกษาและการหางานทำ อย่างไรก็ดี เพื่อยกระดับคุณภาพชีวิตและสร้างความเท่าเทียมให้แก่คนพิการ **มหาวิทยาลัยเทคโนโลยีพระจอมเกล้าธนบุรี (มจธ.) ได้ดำเนินโครงการฝึกอบรม-ฝึกงานคนพิการเพื่อเตรียมความพร้อมเข้าทำงานในสถานประกอบการ รุ่นที่ ๒ ภายใต้โครงการส่งเสริมและพัฒนาศักยภาพคนพิการสู่ภาคอุตสาหกรรม**

"รศ.ดร.ศักรินทร์ ภูมิรัตน" อธิการบดี มจธ. กล่าวว่า มหาวิทยาลัยเป็นส่วนหนึ่งของสังคม และในฐานะที่มีบทบาทหน้าที่ในการสร้างความรู้ความสามารถ จึง**เห็นความสำคัญของการช่วยพัฒนาและสร้างสรรค์สังคมให้ดีขึ้น โดยการจัดโครงการฝึกอบรม-ฝึกงานคนพิการฯ จะช่วยสร้างโอกาสให้คนพิการเกิดความเท่าเทียมขึ้นในสังคม**และยังเป็นทางเลือกหนึ่งให้กับสถานประกอบการปฏิบัติตามตามมาตรา ๓๕ แห่ง พ.ร.บ.ส่งเสริมและพัฒนาคุณภาพชีวิตคนพิการ พ.ศ.๒๕๕๐

 "ผลการดำเนินโครงการในปีที่ผ่านมาพบว่า **หลังจบโครงการในรุ่นที่๑ มีผู้พิการสามารถนำความรู้ที่ได้รับไปสมัครเข้างานในสถานประกอบการได้คิดเป็นร้อยละ ๓๐ จากจำนวนผู้ที่เข้าอบรมทั้งหมด ๓๓ คน** ทางมหาวิทยาลัยมีความภูมิใจอย่างมากกับความสำเร็จดังกล่าว เพราะถือเป็นโครงการที่ก่อให้เกิดประโยชน์และมีความหมายต่อมหาวิทยาลัย"

**การจัดโครงการฝึกอบรม-ฝึกงานฯ ในปีนี้มีผู้พิการที่ผ่านการคัดเลือกเข้ารับการฝึกอบรม ๒๕ คนจากจำนวนผู้สมัครเข้ามากว่า ๗๐ คน ซึ่งเป็นไปตามโควต้าของบริษัทที่เข้าร่วมเป็นพันธมิตรในโครงการ ประกอบด้วย** บริษัท ดานิลี่ จำกัด จำนวน ๑๗ คน, บริษัท ศรีไทย มิยากาว่า จำกัด จำนวน  ๕ คน, บริษัท มาราธอน (ประเทศไทย) จำกัด  จำนวน ๒ คน และบริษัท เสถียรอุตสาหกรรม จำกัด จำนวน ๑คน

  สำหรับ**เงินสนับสนุนจากผู้ประกอบการเพื่อใช้ในการฝึกอบรมครั้งนี้เป็นจำนวนกว่า ๒.๕ ล้านบาท รวมระยะเวลา ๖ เดือน ตั้งแต่ เดือน มิ.ย. – พ.ย. ๒๕๕๘** โดยในปีนี้ยังได้พัฒนาปรับปรุงหลักสูตรให้มีความสอดคล้องกับความต้องการของตลาดแรงงานมากขึ้น  โดยตนเชื่อว่ากิจกรรมนี้จะก่อให้เกิดประโยชน์ทั้งต่อผู้เข้าร่วมอบรม และผู้ประกอบการที่จะรับผู้พิการที่ผ่านการอบรมจากโครงการเข้าไปทำงานต่อไป

**"สนั่น อังอุบลกุล" ในฐานะประธานคณะกรรมการส่งเสริม มจธ. กล่าวว่า** โครงการนี้เป็นความตั้งใจที่จะช่วยผู้พิการให้ได้รับการพัฒนาศักยภาพ เพื่อให้เขาสามารถช่วยเหลือตัวเองและเปิดโอกาสให้ตัวเองได้ออกมาใช้ชีวิตร่วมกับคนอื่นๆ ในสังคม รวมถึงการใช้ชีวิตในสถานประกอบการต่างๆ ผู้พิการที่ได้รับการคัดเลือกเข้าโครงการฯ จึงควรใช้โอกาสให้มากที่สุดในการเรียนรู้ และรับความรู้จากหลักสูตรระหว่างเข้ามาฝึกอบรม

  "การช่วยเหลือคนพิการให้ได้รับการศึกษา เป็นการเตรียมความพร้อมให้เขาสามารถทำงานในสถานประกอบการได้ โดยเฉพาะในภาคอุตสาหกรรมนั้น ถือเป็นหน้าที่ของผู้ประกอบการ เพราะต้องรับคนพิการเข้าทำงานอยู่แล้ว แต่ปัญหา คือหลายแห่งยังไม่พร้อมด้านสถานที่ที่จะรองรับคนพิการเข้าทำงาน ประกอบกับคนพิการยังขาดความรู้ความสามารถตามที่ตลาดต้องการ ดังนั้น **การจัดอบรมในหลักสูตรภายใต้โครงการฝึกอบรม-ฝึกงานฯ นี้จะสามารถรองรับความต้องการดังกล่าวได้**"

อย่างไรก็ดี เนื่องจากยังมีคนพิการจำนวนมากและผู้ประกอบการ ที่ยังไม่พร้อมเข้ามาร่วมเป็นพันธมิตรกับโครงการในปีนี้ ทาง**โครงการฝึกอบรม-ฝึกงานฯ จึงเตรียมเดินหน้าขยายผลโครงการในปีถัดไป เพื่อให้สามารถรับคนพิการเข้ามาฝึกอบรมและฝึกงานในโครงการฯ ได้เพิ่มมากขึ้น**

**"กาญจนา นามะโส" ผู้พิการร่างกายอ่อนแรงจากจ.หนองบัวลำพู ในฐานะผู้ประสานงานโครงการฯ บอกว่า** อยากให้มีโครงการแบบนี้มากขึ้นเพื่อเปิดโอกาสให้คนพิการอีกจำนวนมากที่อยู่ตามต่างจังหวัดได้รับโอกาสเช่นเดียวกับตนและเพื่อนๆ ที่เข้าร่วมโครงการได้รับ เพราะคนพิการสามารถนำความรู้ที่ได้รับไปประยุกต์ใช้ในชีวิตประจำวันและการทำงานได้ ขณะเดียวกัน อยากให้ผู้ประกอบการเปิดโอกาสให้คนพิการได้พิสูจน์ความสามารถด้วย

  "อย่าเพิ่งประเมินค่าความสามารถของคนพิการต่ำ อย่าดูเพียงแค่ภายนอก เพราะคนพิการบางคน แม้ร่างกายจะพิการ แต่สมองดี จึง**อยากให้ผู้ประกอบการเปิดกว้างให้โอกาสคนพิการได้ลองทำดูก่อน แต่หากผู้ประกอบการที่ยังไม่มีความพร้อมรับคนพิการเข้าทำงาน ก็อยากให้ช่วยสนับสนุนเงินเข้ากองทุนฯ เพื่อใช้ในการฝึกอบรมให้ความรู้ เพิ่มทักษะแก่คนพิการได้พัฒนาศักยภาพแทน** เพื่อคนพิการจะได้รับโอกาสในการเข้าทำงานหรือประกอบอาชีพได้โดยไม่เป็นภาระแก่ผู้อื่น" (ประชาชาติธุรกิจออนไลน์/มูลนิธิพัฒนาคนพิการไทย ๑๙ ก.ค.๕๘)

**ผู้พิการทางสมอง…ก็เล่นบาสได้!! ด้วยรองเท้าจาก “Nike”**

 **กว่าสามปีแล้ว ที่ Matthew Walzer ซึ่งมีอาการอัมพาตทางสมอง วัย ๑๙ ปี เขาได้เขียนจดหมายถึง Nikeเพื่อขอให้ทางแบรนด์สร้างรองเท้าที่เหมาะแก่ผู้พิการทางสมองให้เขาด้วย ซึ่งตอนนี้บริษัทก็ประสบความสำเร็จในการสร้างรองเท้าที่ว่านี้แล้ว**

รองเท้าบาสเกตบอล The Lebron Zoom Soldier ๘ Flyease เป็นรองเท้าจาก Nike **ที่นำเอาเทคโนโลยี Flyease ที่ช่วยให้ผู้ที่มีปัญหาทางด้านการเคลื่อนไหวรุนแรง เช่น** เส้นเลือดในสมองแตก โดยรองเท้านี้จะมีซิบให้เปิดจากทางด้านหลังของรองเท้า และทำให้ผู้สวมใส่สามารถ “ลอก” ออกแล้วสอดเท้าเข้าไปทางด้านข้างได้

**จดหมายฉบับนี้ถูกส่งต่อไปยัง Hatfield ซึ่งสร้างสรรค์ผลิตภัณฑ์ให้แก่นักกีฬาและนักกีฬาพิการมาหลายครั้งแล้ว เขาจึงรีบไปหา Walzer และดีไซน์รองเท้าสำหรับหนุ่มพิการทางสมองทันที**

**Walzer วัย ๑๙ ปีบอกว่า** “มันเป็นความรู้สึกที่เยี่ยมยอดมากที่รู้ว่าเราสามารถทำอะไรให้แก่คนอื่นได้ ผมไม่คิดเลยว่าจดหมายที่ผมเขียนเมื่อ ๓ ปีที่แล้วจะได้ผลมากขนาดนี้ ตอนแรกผมคิดว่า ผมคงได้แค่จดหมายตอบรับจากฝ่ายลูกค้าสัมพันธ์เท่านั้น” และเขาบอกว่า  **“ปัญหาของเขาที่ทำให้ไม่สามารถใส่รองเท้ากีฬาปกติได้นั้น เพราะเขาสามารถใช้มือได้เพียงมือเดียว เขาจึงไม่สามารถผูกเชือกรองเท้าได้และต้องรบกวนพ่อแม่ให้ผูกให้ทุกครั้ง เขาอยากจะทำทุกอย่างได้ด้วยตนเองอย่างจริงๆจังๆบ้าง**“ ดีใจแทนค่ะ ที่แบรนด์ใหญ่ๆก็ยังไม่ทิ้งเรื่องความมีน้ำใจช่วยเหลือผู้อื่น!! **ที่มา :**  [mashable](http://mashable.com/2015/07/15/nike-flyease-disabilities/)(beartai.comออนไลน์/มูลนิธิพัฒนาคนพิการไทย ๑๖ ก.ค.๕๘)

**อาเซียนดูแลคนพิการไม่ทั่วถึง เหตุขาดงบ-เชี่ยวชาญ**

  **อาเซียนดูแลคนพิการยังไม่ทั่วถึง มีช่องว่างทางการพัฒนา เหตุขาดงบประมาณสนับสนุน บุคลากรขาดความรู้ - เชี่ยวชาญ พม. จัดประชุมเพิ่มขีดความสามารถบุคลากร หวังช่วยฟื้นฟูสมรรถภาพคนพิการโดยชุมชน**  
 พล.ต.อ.อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (พม.) กล่าวภายหลังเป็นประธานเปิดการประชุมระดับภูมิภาค **เรื่อง “การฟื้นฟูสมรรถภาพคนพิการโดยชุมชนกับแนวทางสู่การพัฒนาอย่างยั่งยืน” ภายใต้โครงการการพัฒนาเครือข่ายอาเซียนบวกสามเพื่อส่งเสริมคุณภาพชีวิตคนพิการ ว่า** แม้ประเทศสมาชิกอาเซียนบวกสามจะให้ความสนใจต่อการส่งเสริมสิทธิคนพิการมากขึ้น แต่ยังมีช่องว่างทางการพัฒนาระหว่างประเทศอยู่ **โดยยังคงมีคนพิการจำนวนมากที่ถูกละเลยและทอดทิ้ง เนื่องจากขาดงบประมาณสนับสนุน ขาดความรู้และความเชี่ยวชาญในแต่ละประเทศ** จึงต้องมีการร่วมกันพัฒนาเครือข่ายความร่วมมือในหลากหลายรูปแบบ ทั้งนี้ พม. โดยกรมส่งเสริมและพัฒนาคุณภาพชีวิตคนพิการ (พก.) จึงจัดการประชุมดังกล่าวขึ้น **โดยได้รับการสนับสนุนงบประมาณจากกองทุนเงินอาเซียน - ญี่ปุ่น เพื่อพัฒนาความรู้ความเข้าใจ และความก้าวหน้าในการดำเนินงาน ด้านการฟื้นฟูสมรรถภาพคนพิการ** โดยชุมชน การแลกเปลี่ยนประสบการณ์ ปัญหา อุปสรรค และนโยบายปฏิบัติที่ดี ให้การดำเนินงานด้านการฟื้นฟูสมรรถภาพคนพิการโดยชุมชน สอดคล้องกับบริบทของแต่ละประเทศสมาชิกอาเซียน และส่งเสริมการปรับตัวต่อกระแสโลกาภิวัตน์ของประชาชนอาเซียนให้มีความยืดหยุ่นและพร้อมรับต่อสถานการณ์   
 “**การประชุมครั้งนี้ ประกอบด้วยกิจกรรมต่าง ๆ ได้แก่** การบรรยาย การอภิปรายกลุ่ม การแลกเปลี่ยนองค์ความรู้ การศึกษาดูงาน และการยกร่างแนวทางการดำเนินงานการฟื้นฟูสมรรถภาพคนพิการโดยชุมชน โดย**มีผู้ร่วมการประชุมจากประเทศสมาชิกอาเซียนบวกสาม จำนวนทั้งสิ้น ๖๐ คน ประกอบด้วย** เจ้าหน้าที่อาวุโสด้านสวัสดิการสังคมและการพัฒนา และด้านสาธารณสุขและผู้แทนองค์กรด้านคนพิการ  โดยประเทศสมาชิกอาเซียนจะสามารถหาแนวทางการดำเนินงานร่วมกันอย่างสมานฉันท์ เคารพกฎกติกา การอยู่ร่วมกัน และนำไปสู่คุณภาพชีวิตที่ดีขึ้นของคนพิการ รวมถึงการพัฒนาที่ประชาชนและชุมชนเข้ามามีส่วนร่วมอย่างแท้จริง” รมว.พม. กล่าว (ASTVผู้จัดการออนไลน์/มูลนิธิพัฒนาคนพิการไทย ๒๐ ก.ค.๕๘)

**มูลนิธิขาเทียมฯ ปั้น “คนพิการขาขาดเป็นช่างทำขาเทียม”**

 ที่สถาบันบำราศนราดูร จ.นนทบุรี ฯพณฯ ศาสตราจารย์เกียรติคุณ นพ.เกษม วัฒนชัย องคมนตรี ประธานกรรมการมูลนิธิขาเทียมในสมเด็จพระศรีนครินทราบรมราชชนนี พล.ท.นพ.ธำรงรัตน์   แก้วกาญจน์ รองประธานกรรมการมูลนิธิขาเทียมในสมเด็จพระศรีนครินทราบรมราชชนนี พร้อมด้วยนายแพทย์ปราชญ์ บุณยวงศ์วิโรจน์ กรรมการและเลขาธิการ นายแพทย์อำนวย กาจีนะ รักษาราชการปลัดกระทรวงสาธารณสุข **ประชุมชี้แจงนโยบายและการดำเนินงานของมูลนิธิขาเทียมในสมเด็จพระศรีนครินทราบรมราชชนนี ประจำปี ๒๕๕๘** แก่ผู้บริหาร นายแพทย์สาธารณสุขจังหวัด ผู้อำนวยการโรงพยาบาลศูนย์/ทั่วไป โรงพยาบาลชุมชน และองค์การปกครองส่วนท้องถิ่นในเครือข่ายจำนวน ๑๓๐ คน **เพื่อพัฒนาระบบบริการการจัดทำขาเทียมแก่คนพิการขาขาดได้ทั่วถึงรวดเร็ว** ข้อมูลจากสำนักนโยบายและยุทธศาสตร์ กระทรวงสาธารณสุขแต่ละปีมีผู้ป่วยถูกตัดขาตั้งแต่ ระดับนิ้วเท้าจนถึงสะโพกรายใหม่มากกว่า ๑๒,๐๐๐ ราย ในจำนวนนี้ต้องใส่ขาเทียม ๓,๕๐๐ ราย มากสุดคือผู้ป่วยเบาหวาน ที่ตัดขา ขาขาดจากอุบัติเหตุ โรคเส้นเลือดตีบ รวมทั้งขาเทียมที่ชำรุด ต้องเปลี่ยนใหม่ทุก ๒ ปี **คนพิการขาขาดส่วนใหญ่ของไทยอยู่ในชนบท ห่างไกลในขณะที่โรงงานทำขาเทียมส่วนใหญ่อยู่ในตัวจังหวัด ในปี ๒๕๕๑ มูลนิธิฯ ได้ร่วมกับกระทรวงสาธารณสุข ตั้งโรงงานทำขาเทียมในโรงพยาบาลชุมชน โดยคัดเลือกคนพิการขาขาด ที่ร่างกายแข็งแรงจากชุมชน แห่งละ ๒-๓ คน เข้าฝึกอบรมที่มูลนิธิฯ เพื่อให้เป็นช่างทำขาเทียม และกลับไปทำงานในโรงพยาบาลชุมชน ปัจจุบันมี ๓๗ แห่ง** โดยมูลนิธิฯ สนับสนุนเครื่องมือ และอุปกรณ์ให้โดยไม่คิดมูลค่าผลดำเนินการที่ผ่านมาได้ผลดี ในปีนี้จึงตั้งเป้าขยายดำเนินการในโรงพยาบาลชุมชนเพิ่มขึ้นครอบคลุมจังหวัดละ ๑ แห่ง เพื่อให้คนพิการที่อยู่ตามชนบทได้รับขาเทียมอย่างรวดเร็วทั่วถึงช่วยเหลือตนเองและประกอบอาชีพได้    
 **มูลนิธิขาเทียมในสมเด็จพระศรีนครินทราบรมราชชนนี จัดตั้งขึ้นเพื่อทำขาเทียมให้แก่คนพิการขาขาดยากจน  ทุกเชื้อชาติศาสนา โดยไม่คิดมูลค่า ผลิตชิ้นส่วนขาเทียม จัดทำอุปกรณ์เพิ่มเพื่อให้ผู้ใส่ขาเทียมแล้วมีคุณภาพชีวิตที่ดี สามารถประกอบอาชีพได้** ก่อตั้งเมื่อวันที่ ๑๗ สิงหาคม ๒๕๓๕ โดยสมเด็จพระศรีนครินทราบรมราชชนนี และสมเด็จพระเจ้าพี่นางเธอ เจ้าฟ้ากัลยานิวัฒนา กรมหลวงนราธิวาสราชนครินทร์ ทรงเป็นประธาน ปัจจุบันสมเด็จพระเทพรัตนราชสุดาฯสยามบรมราชกุมารีทรงดำรงตำแหน่งองค์นายกกิตติมศักดิ์  
 **ผลการดำเนินงานรอบ ๒๒ ปี ให้บริการร่วมกับโรงพยาบาลสังกัดกระทรวงสาธารณสุข องค์กรปกครอง  ส่วนท้องถิ่นและเอกชน ทำขาเทียมให้คนพิการชาวไทยและต่างชาติที่ยากจนมากกว่า ๒๗,๐๐๐ คน รวม ๓๖,๐๐๐ ขา ศึกษาวิจัยและพัฒนาคุณภาพของขาเทียมอย่างต่อเนื่อง** ฝึกอบรมเจ้าหน้าที่ ช่างทำขาเทียม นักกายภาพบำบัด เพื่อไปปฏิบัติงานที่โรงพยาบาลทั่วไปและโรงพยาบาลชุมชน องค์กรปกครองส่วนท้องถิ่น และอื่นๆ กว่า ๕๓ แห่งทั่วประเทศ อบรมแพทย์และช่างทำ ขาเทียมชาวต่างประเทศ ที่มูลนิธิฯไปตั้งโรงงานอยู่ เช่น เมียนมาร์ มาเลเชีย และบังคลาเทศ ร่วมกับ กรมพัฒนาฝีมือแรงงานพัฒนาหลักสูตรช่างเครื่องช่วยคนพิการให้ได้มาตรฐานฝีมือแรงงานแห่งชาติ  และร่วมผลิตช่างเทคนิคกายอุปกรณ์ ระดับประกาศนียบัตรวิชาชีพชั้นสูง ร่วมกับวิทยาลัยเทคนิคเชียงใหม่   (ฐานเศรษฐกิจออนไลน์/มูลนิธิพัฒนาคนพิการไทย ๒๑ ก.ค.๕๘)

**กิจกรรมให้น้องพิการทางสายตาทดลองปั่นจักรยาน**

**การปั่นจักรยานดูเหมือนจะเป็นเรื่องยากสำหรับผู้พิการทางการมองเห็น บางคนไม่เคยรู้จักเลยว่าจักรยานเป็นรูปร่างหน้าตาอย่างไร กลุ่มนักปั่นจักรยานในพื้นที่ กทม.จึงนำจักรยานของตนเองไปให้น้อง ๆ เหล่านี้ได้ลองปั่น**

กลุ่มนักปั่นจักรยาน อาทิ Thailand Piggy Bike, 1000trip NIGHT Ride, BIKE NIGHT GROUP และทีมแมวอ้วน เป็นต้น  **ร่วมกันจัดกิจกรรมเพื่อน้องๆผู้พิการทางการมองเห็น**ที่มูลนิธิช่วยคนตาบอดแห่งประเทศไทย ในพระบรมราชินูปถัมภ์ โดยนำจักรยานของตนเองไปให้น้อง ๆ ได้ทดลองปั่น และเรียนรู้จักรยานแบบต่าง ๆ เช่น จักรยานพับได้  จักรยานเสือภูเขา จักรยานเสือหมอบ  ผ่านการสัมผัส ลูบๆ คลำๆ ตามส่วนต่างๆ ของจักรยาน เพื่อเป็นการเสริมสร้างความรู้และเปิดประสบการณ์ให้น้องๆ ผู้พิการทางการมองเห็น  **ซึ่งบางคนก็เคยปั่นจักรยานมาแล้ว แต่บางคนก็เคยได้ยินแต่ชื่อจักรยาน ไม่เคยไม่สัมผัส ไม่เคยได้ปั่นจริงๆ ทำให้น้องๆผู้พิการทางการมองเห็น  รู้สึกตื่นเต้น ดีใจและสนุกสนาน**  โดยเฉพาะการได้ลองปั่นจักรยานไปรอบๆ บริเวณอาคาร โดยมีพี่ๆจากกลุ่มนักปั่นคอยช่วยจับและประคอง (ครอบครัวข่าว๓ออนไลน์/มูลนิธิพัฒนาคนพิการไทย ๖ ก.ค.๕๘)

**เชิญคนพิการสมัครงาน**

**บริษัท พรีเชียส วู้ด อินดัสทรี้ จำกัด สาขา กรุงเทพฯ** ที่อยู่ เลขที่ ๑๑/๑๗ ซ.ร่วมฤดี ต.ลุมพินี อ.ปทุมวัน จ.กรุงเทพมหานคร **รับคนพิการทำงาน ๑. พนักงานรับโทรศัพท์ ๑ อัตรา** รายละเอียดงาน ๑.รับสายภายนอกที่ติดต่อเข้ามา ๒.โอนสายภายในองค์กรคุณสมบัติ พิการสายตา เพศชาย/หญิง อายุ ๒๐-๔๐ ปี อ่านออก-เขียนได้ **๒. พนักงานฝ่ายผลิต ๒ อัตรา** คุณสมบัติ พิการสายตา/การได้ยิน เพศชาย/หญิง อายุ ๒๐-๔๕ ปี สามารถอ่านออก-เขียนได้ สวัสดิการ ประกันสังคม ค่าอาหาร เงินช่วยเหลือกรณีวันปีใหม่ ฯลฯ ติดต่อ คุณดวงกมล วงศ์ปัญญา โทรศัพท์ ๐๘๖-๓๓๗๓๗๖๐ โทรสาร ๐๓๕-๒๗๕๕๗๗ อีเมล์ [pga@preciouswood.co.th](mailto:pga@preciouswood.co.th)

**บริษัท เวิลด์อิเลคตริค (ประเทศไทย) จำกัด สาขา บ้านบึง** ที่อยู่ ๒๓๖ หมู่ ๒ ถ.ชลบุรี-แกลง ต.บ้านบึง อ.บ้านบึง จ.ชลบุรี ๒๐๑๗๐ **รับพนักงานฝ่ายผลิต ๔ อัตรา** คุณสมบัติ พิการร่างกายหรือการเคลื่อนไหว หรือด้านจิตใจ เพศชาย/หญิง อายุ ๒๐-๔๕ ปี วุฒิประถมศึกษา มีประสบการณ์ ๑ ปี สวัสดิการ ประกันสังคม เงินช่วยเหลือการเสียชีวิต ประกันชีวิต โบนัสประจำปี ฯลฯ ติดต่อ คุณสุมลรัตน์ รัตนบรรเจิดกุล โทรศัพท์ ๐๓๘-๔๔๔๐๐๐ , ๐๓๘-๔๔๓๙๑๕

**บริษัท เพียวพลังงานไทย จำกัด (เครือ บมจ.RPCG)** ที่อยู่ แขวงจตุจักร เขตจตุจักร จังหวัดกรุงเทพมหานคร **รับเจ้าหน้าที่ประสานงานทั่วไป ๑ อัตรา** คุณสมบัติ คนพิการเพศชาย/หญิง วุฒิ ปวส.ขึ้นไป สามารถเดินทางมาปฏิบัติงานเองได้ สวัสดิการ ประกันสังคม กองทุนเงินทดแทน ประกันชีวิต อุบัติเหตุ ฯลฯ ติดต่อ โทรศัพท์ ๐๒-๕๑๕-๘๗๕๒ , ๐๒-๕๑๕-๙๐๘๗ , ๐๘๕-๙๑๑-๒๖๒๒ อีเมล์ [pumppure\_17@trustmail.jobthai.com](mailto:pumppure_17@trustmail.jobthai.com)

**บริษัท โออิชิ กรุ๊ป จำกัด มหาชน** ที่อยู่ ๕๗ หมู่บ้านอาคารปาร์คเวนเชอร์ ชั้น ๑๙-๒๐ ถ.วิทยุ ต.ลุมพินี อ.ปทุมวัน จ.กรุงเทพมหานคร ๑๐๓๓๐ **รับพนักงานประจำร้าน จำนวนหลายอัตรา** รายละเอียดงาน ผู้ช่วยกุ๊ก แม่บ้าน ล้างจาน บริการ คุณสมบัติ พิการการได้ยินหรือร่างกาย เพศชาย/หญิง อายุ ๒๐-๕๐ ปี อ่านออก/เขียนได้ สวัสดิการ ประกันสังคม วันหยุดพักผ่อน ประกันชีวิต โบนัสประจำปี ฯลฯ ติดต่อ คุณทัชชา สุริโย โทรศัพท์ ๐๒-๗๘๕๘๘๑๕ โทรสาร ๐๒-๗๘๕๘๘๒๕ อีเมล์ [tatcha.s@oishigroup.com](mailto:tatcha.s@oishigroup.com)

**บริษัท** โรงพยาบาลภัทร **จำกัด** ที่อยู่ ๓๒ / ๔๑๐ หมู่ ๖  ตำบลคลองหนึ่ง  อำเภอคลองหลวง จังหวัดปทุมธานี  ๑๒๑๒๐ **รับเจ้าหน้าที่ธุรการ ๔ อัตรา** รายละเอียด ปฎิบัติงานธุรการ เกี่ยวกับการจัดพิมพ์เอกสารและงานเอกสารต่างๆตามที่ได้รับมอบหมาย ปฏิบัติงาน จันทร์ - ศุกร์ หยุด เสาร์ อาทิตย์ และ นักขัตฤกษ์

คุณสมบัติ คนพิการเพศชาย/หญิง อายุ ๒๑-๓๐ ปี วุฒิ ปวส. สามารถใช้ Microsoft Officeได้เป็นอย่างดี มีมนุษยสัมพันธ์ และ มีความสามารถด้านการติดต่อสื่อสาร สามารถปฏิบัติงานภายใต้ภาวะกดดันได้เป็นอย่างดี สวัสดิการ ประกันสังคม กองทุนเงินทดแทน กองทุนสำรองเลี้ยงชีพ สหกรณ์ออมทรัพย เบี้ยขยันรายเดือน / รายปี ฯลฯ ติดต่อ แผนกทรัพยากรบุคคล โทรศัพท์ ๐๒-๙๐๑-๘๔๐๐-๘ ต่อ , ๑๓๐๒ ,๑๒๐๑ อีเมล์ [hrphatara\_44@trustmail.jobthai.com](mailto:hrphatara_44@trustmail.jobthai.com)

**บริษัท โปรเฟสชันแนลวัน จำกัด** ที่อยู่ ๓๘๘ อาคารIBM ชั้น ๑๖ ถนนพหลโยธิน สามเสนใน พญาไท กทม ๑๐๔๐๐ **รับเจ้าหน้าที่ธุรการ ๑ อัตรา** รายละเอียดงาน จัดทำเอกสาร ติดต่อประสานงาน บันทึกข้อมูล คุณสมบัติ พิการร่างกาย-เดินได้ เพศชาย/หญิง อายุ ๒๑-๓๕ ปี วุฒิ ม.๖ สามารถใช้งาน MS-Office ได้ มีทักษะการสื่อสารที่ดี มีมนุษยสัมพันธ์ สวัสดิการ ประกันสังคม ประกันสุขภาพ ประกันอุบัติเหตุ ตรวจสุขภาพประจำปี ท่องเที่ยวประจำปี โบนัส (ขึ้นอยู่กับผลประกอบการ) ติดต่อ พงศกร สงฆ์สุวรรณ โทรศัพท์ ๐๒๖๑๙๒๑๖๑ อีเมล์ [phongsakorn@professional-one.com](mailto:phongsakorn@professional-one.com)

**พีเอบีเอ็กซ์เซ็นเตอร์เซลล์แอนด์เซอร์วิส** ที่อยู่ ๔/๑๘๖ ซ.สุคนธสวัสดิ์ ๓ ถ.สุคนธสวัสดิ์ แขวง/เขต ลาดพร้าว กรุงเทพฯ ๑๐๒๓๐ **รับ Admin ๑ อัตรา** รายละเอียดงาน รับโทรศัพท์ลูกค้า (อธิบายสินค้าเบื้องต้น) ทำใบเสนอราคาสินค้า คุณสมบัติ พิการร่างกายหรือการเคลื่อนไหว เพศหญิง อายุ ๒๕ ปี วุฒิ ปวส. สามารถใช้งานคอมพิวเตอร์เบื้องต้นได้ (โปรแกรม Microsoft ต่างๆ) มีความตั้งใจในการทำงาน มีความอดทนในสภาวะการกดดันได้ สวัสดิการ ประกันสังคม ค่าอาหารกลางวัน ติดต่อ ชุตินันท์ ธำรงเดชากุล โทรศัพท์ ๐-๒๕๗๐-๙๔๘๘ อีเมล์ [chutinan\_t@hotmail.com](mailto:chutinan_t@hotmail.com)

**โรงแรม แกรนด์ เมอร์เคียว กรุงเทพ ฟอร์จูน** ที่อยู่ เลขที่ ๑,๓,๕,๗ ถ.รัชดาภิเษก ต.ดินแดง อ.ดินแดง จ.กรุงเทพมหานคร ๑๐๔๐๐ **รับพนักงานปฏิบัติการ ๒ อัตรา** คุณสมบัติ พิการการได้ยิน/ร่างกาย เพศชาย/หญิง อายุ ๒๐-๔๐ ปี วุฒิ ม.๓ สวัสดิการ ประกันสังคม งานกีฬาสี แพทย์และพยาบาลประจำ การฝึกอบรมในบริษัท การฝึกอบรมนอกบริษัท ฯลฯ ติดต่อ คุณ รณชัย / คุณ ศรัญญา โทรศัพท์ ๐๒-๖๔๑๑๕๐๐ อีเมล์ [hr@gmbfhotel.com](mailto:hr@gmbfhotel.com)

**บริษัท แมกเนคอมพ์ พรีซิชั่น เทคโนโลยี จำกัด (มหาชน)** ที่อยู่ เลขที่ ๑๖๒ หมู่ ๕ ถ.พหลโยธิน ต.ลำไทร อ.วังน้อย จ.พระนครศรีอยุธยา ๑๓๑๗๐ **รับพนักงานฝึกอบรม ๑ อัตรา** คุณสมบัติ พิการร่างกาย/เคลื่อนไหว เพศชาย/หญิง อายุ ๒๐-๓๕ ปี วุฒิปริญญาตรี มีประสบการณ์ ๒ ปี สวัสดิการ ประกันสังคม กองทุนเงินทดแทน ประกันชีวิต โบนัสประจำปี ชุดยูนิฟอร์ม รถรับส่งประจำทาง เบี้ยขยัน ฯลฯ ติดต่อ คุณมณฑา จิตติเรือง โทรศัพท์ ๐๓๕-๒๑๕๒๒๕ อีเมล์ [monthaj@magnecomp.com](mailto:monthaj@magnecomp.com)

**บริษัท วี.อาร์.ฟิตติ้งส์ จำกัด** ที่อยู่ ๘๘/๔๕-๔๘ ถ.นางลิ้นจี่ แขวงช่องนนทรี เขตยานนาวา กทม ๑๐๑๒๐

**รับคนพิการทำงาน ๑. พนักงานออกแบบ ๑ อัตรา** คุณสมบัติ พิการร่างกาย/เคลื่อนไหว เพศชาย/หญิง อายุ ๒๐-๓๐ ปี สามารถออกแบบ Artwork ได้ดี เขียนแบบและทำ ๓D และสามารถใช้โปรแกรม Autocad Skctchup ๓Dmax Photoshop illustrater **๒. แม่บ้าน ๑ อัตรา** คุณสมบัติ พิการการได้ยิน เพศหญิง อายุ ๒๐-๔๐ ปี ลักษณะนิสัยรักความสะอาด สวัสดิการ ประกันสังคม เบี้ยขยัน ท่องเที่ยวประจำปี โบนัส ติดต่อ นางสาวนพวรรณ สกุลทอ โทรศัพท์ ๐๒-๖๗๘-๑๒๒๒ ต่อ ๑๗๖๖ อีเมล์ [noppawan@vrfittings.com](mailto:noppawan@vrfittings.com)

**โรงแรมแลนด์มาร์ค กรุงเทพ สาขา สำนักงานใหญ่** ที่อยู่ เลขที่ ๑๓๘ ถ.สุขุมวิท ต.คลองเตย อ.คลองเตย จ.กรุงเทพมหานคร ๑๐๑๑๐ **รับพนักงานบัญชี ๑ อัตรา** รายละเอียดงาน ทำเบิกจ่ายเช็คและค่าใช้จ่ายต่างๆ ทำส่ง ภงด ๓, ๕๓, ตรวจการเบิกจ่าย ตั้ง invoice คุณสมบัติ พิการการได้ยิน/ร่างกาย/เคลื่อนไหว เพศชาย/หญิง อายุ ๒๐-๓๕ ปี วุฒิ ปวช. มีประสบการณ์ ๑ ปี สวัสดิการ ประกันสังคม ค่าอาหาร โบนัสประจำปี และ ของขวัญวันเกิดฯลฯ ติดต่อ คุณยุติยา หริวงศานุภาพ โทรศัพท์ ๐๒-๒๕๔๐๔๐๔ อีเมล์ [yutiya.h@landmarkbangkok.com](mailto:yutiya.h@landmarkbangkok.com)

lkano (Thailand) Limited (IKEA) ที่อยู่ ๓๘ หมู่ที่ ๖ ถนนบางนา-ตราด กม.๘  ตำบลบางแก้ว  อำเภอบางพลี จังหวัดสมุทรปราการ  ๑๐๕๔๐ **ต้องการรับเจ้าหน้าที่ฝ่ายบุคคลและธุรการ จำนวน ๑ อัตรา** คุณสมบัติ คนพิการเพศชาย/หญิง มีประสบการณ์ ๑-๒ ปี ด้านการจัดการทรัพยากรมนุษย์

สามารถใช้คอมพิวเตอร์ได้ดี มีทักษะการคัดสรรพนักงาน ทัศนคติดี มีมนุษยสัมพันธ์ รักการบริการ มีความอดทน ละเอียดรอบคอบ และ สามารถทำงานได้ตามกำหนดระยะเวลา หากสื่อสารภาษาอังกฤษได้จะพิจารณาเป็นพิเศษ มีทักษะการทำงานได้หลากหลาย สวัสดิการ โบนัสการันตี เงินจูงใจส่วนเพิ่มเติมตามผลประกอบการ ปรับเงินเดือนประจำปี ประกันสุขภาพ ประกันสังคม ฯลฯ ติดต่อ ฝ่ายทรัพยากรบุคคล โทรศัพท์ ๐๒-๗๐๘-๗๙๐๓ อีเมล์ [IKEA\_24@trustmail.jobthai.com](mailto:IKEA_24@trustmail.jobthai.com)

**บริษัท** ฟูจิทรานส์ (ประเทศไทย) **จำกัด ที่อยู่** ๕๐๙/๔ ม.๓  ตำบลหนองขาม  อำเภอศรีราชา จังหวัดชลบุรี  ๒๐๑๑๐ **รับ**พนักงานทั่วไป ๑๐ อัตรา **คุณสมบัติ** พิการร่างกาย-เดินได้ เพศชาย/หญิง อายุ ๒๑-๓๕ ปี มีประสบการณ์การทำงานมาก่อน สามารถทำงานติดต่อประสานงานได้เป็นอย่างดี สามารถช่วยเหลือตนเองได้ดี **สวัสดิการ** ประกันชีวิต กองทุนสำรองเลี้ยงชีพ ค่าเดินทาง ค่า OT งานเลี้ยงประจำปี โบนัส เบี้ยขยัน ฯลฯ **ติดต่อ** คุณนฤพนธ์โทรศัพท์ ๐๓๓-๐๐๘-๑๗๑ -๕ ต่อ ๒๓๘ อีเมล์[fujitrans\_12@trustmail.jobthai.com](mailto:fujitrans_12@trustmail.jobthai.com)

**บริษัท รวมกิจ อินเตอร์เนชั่นแนล จำกัด** ที่อยู่ ๑๓๘/๒๗ อาคารจูเวลเลอรี่ เซ็นเตอร์ ชั้น ๑๒ ถนนนเรศ แขวงสี่พระยา เขตบางรัก กรุงเทพฯ **รับเจ้าหน้าที่ไอทีซับพอร์ต ๑ อัตรา** คุณสมบัติ พิการร่างกาย/เคลื่อนไหว-เดินได้ เพศชาย/หญิง อายุ ๒๐ ปีขึ้นไป วุฒิ ปวช.หรือเทียบเท่า มีประสบการณ์ในการจัดการดูแล ปรับปรุงแก้ไข การใช้งานระบบและอุปกรณ์คอมพิวเตอร์ของสำนักงาน สวัสดิการ เสื้อฟอร์ม โบนัสประจำปี อื่นๆ ติดต่อ คุณธันย์ชนก ลือพพงศกร โทรศัพท์ ๐๒-๒๖๗๓๓๖๕-๗๖ อีเมล์ hr@ruamkij.com

**บริษัท ซีแอนด์ดับบลิว อินเตอร์ฟูดส์ จำกัด** ที่อยู่ ๑๐๑ หมู่ที่ ๑  ตำบลพยอม  อำเภอวังน้อย จังหวัดพระนครศรีอยุธยา ๑๓๑๗๐ **รับพนักงานฝ่ายผลิต ๓ อัตรา** รายละเอียดงาน ลักษณะงานขึ้นอยู่กับความเหมาะสมที่บริษัทฯ จัดให้ คุณสมบัติ คนพิการเพศชาย/หญิง อายุ ๑๘ ปีขึ้นไป สวัสดิการ กองทุนประกันสังคม กองทุนเงินทดแทน ตรวจสุขภาพประจำปี โบนัส อาหารราคาสวัสดิการ เบี้ยขยัน รถรับ-ส่งพนักงาน ฯลฯ ติดต่อ คุณนงคราญ วงศ์วาท โทรศัพท์ ๐๓๕-๒๘๗-๔๕๕-๖๐ ต่อ ๖๕ อีเมล์ [cnw\_45@trustmail.jobthai.com](mailto:cnw_45@trustmail.jobthai.com)

**ธนาคารเพื่อการส่งออกและนำเข้าแห่งประเทศ** ที่อยู่ เลขที่ ๑๑๙๓ ถ.พหลโยธิน ต.สามเสนใน อ.พญาไท จ.กรุงเทพมหานคร ๑๐๔๐๐ **รับพนักงานรับโทรศัพท์ ๑ อัตรา** คุณสมบัติ พิการร่างกายหรือการเคลื่อนไหว เพศชาย/หญิง อายุ ๒๐-๔๐ ปี วุฒิ ปวส. สวัสดิการ งานเลี้ยงครบรอบปีบริษัท วันหยุดพักผ่อน ประกันชีวิต และ ประกันสุขภาพ ติดต่อ คุณวัฒนพงษ์ ปัญจเรือง โทรศัพท์ ๐๒-๒๗๑๓๗๐๐ ต่อ ๒๐๑๓ อีเมล์ [wattanapongp@exim.go.th](mailto:wattanapongp@exim.go.th)

**มูลนิธิพิทักษ์ดวงตาลำปาง สาขา สำปาง ที่อยู่** ๑๒๘/๑ ซ.สุขสวัสดิ์ ๑ ถ.สุขสวัสดิ์ ต.พระบาท อ.เมืองลำปาง จ.ลำปาง ๕๒๐๐๐ **รับ**พนักงานบริการลูกค้า Call Center ๓ อัตรา **คุณสมบัติ** พิการการมองเห็น หรือพิการร่างกาย/เคลื่อนไหว เพศชายหญิง อายุ ๒๐-๔๕ ปี วุฒิ ม.๖ **สวัสดิการ** ประกันสังคม ค่าอาหาร ประกันชีวิต ชุดยูนิฟอร์ม เบี้ยเลี้ยงออกต่างจังหวัด ฯลฯ **สิ่งอำนวยความสะดวก** ห้องน้ำ /ทางลาด สำหรับรถเข็นคนพิการ โรงอาหารภายในศูนย์ฯ โปรแกรมคอมพิวเตอร์สำหรับคนตาบอด จัดหาที่พักใกล้สถานที่ทำงาน **ติดต่อ** คุณกรรณิการ์ สรวยสุวรรณ์โทรศัพท์ ๐๕๔-๓๑๖๓๙๕ อีเมล์[kannika28pui@yahoo.com](mailto:kannika28pui@yahoo.com)

**บริษัท ไซแมท เทคโนโลยี จำกัด (มหาชน)** ที่อยู่ ๑๒๓ ซอยฉลองกรุง ๓๑ ถนนฉลองกรุง แขวงลำปลาทิว เขตลาดกระบัง กรุงเทพมหานคร **รับเจ้าหน้าที่ประสานงานลูกค้า / ธุรการ ๓ อัตรา** รายละเอียดงาน คีย์เอกสาร ตามงานด้านเอกสาร รับสายภายใน ภายนอก งานที่ได้รับมอบหมาย งานถ่ายเอกสาร คุณสมบัติ คนพิการ เพศชาย/หญิง อายุ ๒๒ ปีขึ้นไป มีความรอบคอบ รับผิดชอบงาน กระตือรือร้น รักงานบริการ มีทักษะสื่อสารที่ดี ยิ้มแย้มแจ่มใส รักงานบริการ มีน้ำเสียงไพเราะ มีความสามารถพิมพ์ดีด และสามารถใช้คอมพิวเตอร์ได้ดี สวัสดิการ การปรับเงินเดือนประจำปี กองทุนสำรองเลี้ยงชีพ ประกันสังคม กองทุนเงินทดแทน เบี้ยขยัน ค่าล่วงเวลา ชุดฟอร์ม ติดต่อ เจ้าหน้าที่สรรหา โทรศัพท์ ๐๒-๓๒๖-๐๙๙๙ ต่อ ๑๑๐๘ หรือ ๐๙๘-๒๖๙-๙๘๙๒ อีเมล์ tussanee.s@simat.co.th

**โมอาว็าด บางกอก แรร์ จูเว็ลส์ มานูแฟ็คเจอเรอส์** ที่อยู่ ๔๓๑ ถ.เจริญกรุง ซ.เจริญกรุง๑๐๗(ประดู่) แขวงบางคอแหลม เขตบบางคอแหลม กรุงเทพฯ ๑๐๑๒๐ **รับ Controller (ธุรการประสานงาน) ๑ อัตรา** รายละเอียดงาน ดูแลบันทึกข้อมูลเอกสาร ติดต่อประสานงานตามแผน จัดเตรียมตรวจสอบความเรียบร้อยของผลิตภัณฑ์ คุณสมบัติ พิการร่างกาย/เคลื่อนไหว-เดินได้ เพศหญิง อายุ ๒๐-๒๘ ปี สวัสดิการ ประกันสังคม ประกันชีวิต โบนัส ปรับเงินเดือนประจำปี ฯลฯ ติดต่อ คุณธัชธฤต ระถี โทรศัพท์ ๐๒-๒๙๑-๗๕๐๗-๘ ต่อ ๒๘๗ อีเมล์ [tattharit.rathee@mouawad.com](mailto:tattharit.rathee@mouawad.com)

**บริษัท ไตตันโค อินเตอร์เนชั่นแนล จำกัด** ที่อยู่ ๒ ซอยเจริญใจ ถ.สุขุมวิท ๖๓ แขวงคลองตันเหนือ เขตวัฒนา กรุงเทพมหานคร ๑๐๑๑๐  **รับพนักงานขนส่ง/คลังสินค้า ๑ อัตรา** รายละเอียดงาน เช็คสินค้า จัดเรียงสินค้าตามรายการที่กำหนด จัดเรียงสินค้าภายในคลังสินค้า คุณสมบัติ พิการร่างกาย/เคลื่อนไหว –เดินได้ เพศชาย/หญิง อายุ ๒๐-๓๕ ปี วุฒิ ปวช. มีความซื่อสัตย์ อดทน ตั้งใจทำงาน มีความรู้ ความสามารถ อ่านออก เขียนได้ สามารถติดต่อประสานงานเป็นอย่างดี ฯลฯ ติดต่อ คุณวรลักษณ์ คงเปรม โทรศัพท์ ๐๒-๓๙๐-๒๐๘๑-๗ อีเมล์ [kaewjai@titanco.co.th](mailto:kaewjai@titanco.co.th)

**สำนักข่าว ไอ.เอ็น.เอ็น.จำกัด** ที่อยู่ ๒๘๗/๑๙๕ ซ.รามคำแหง ๒๑ (นวศรี) ถ.ประดิษฐ์มนูธรรม แขวงพลับพลา เขตวังทองหลาง กทม. ๑๐๓๑๐ **รับพนักงานรับโทรศัพท์ ๑ อัตรา** คุณสมบัติคนพิการที่สามารถช่วยเหลือตนเองได้ เพศหญิง อายุ ๒๐ ปีขึ้นไป สามารถอ่านออก-เขียนได้ สวัสดิการ ประกันสังคม ประกันสุขภาพ ติดต่อ คุณเกษพร แสงประสิทธิ์ โทรศัพท์ ๐๒-๗๓๐๒๔๐๐ อีเมล์ [hr\_inn@hotmail.com](mailto:hr_inn@hotmail.com)

**บริษัท สยาม ออยล์ โปรดักส์ จำกัด** ที่อยู่ ๒๐๒ อาคาร เลอ คอง คอร์ด ชั้นเอ็ม ห้อง ๐๑-๐๒ แขวงห้วยขวาง เขตห้วยขวาง กรุงเทพมหานคร ๑๐๓๑๐ สถานทำงาน บริษัทฯ มีสาขาร้านกาแฟ Café Amazon ให้เลือกทำงานใกล้บ้านมากกว่า ๘๐ สาขา ซึ่งส่วนใหญ่จะตั้งอยู่ในห้างสรรพสินค้า อาทิ เช่น โลตัส บิ๊กซี และปั้มน้ำมัน จุดพักรถ ต่างๆ **รับพนักงานบริการหน้าร้านกาแฟ (Café Amazon) ๔ อัตรา** รายละเอียดงาน ทำงานประจำร้านกาแฟ Café Amazon เก็บแก้วเครื่องดื่ม ดูแลความเรียบร้อย ทำความสะอาดร้านจัดเรียงวัตถุดิบสต๊อกสินค้า คุณสมบัติ คนพิการที่สามารถช่วยเหลือตนเองได้ เพศชาย/หญิง อายุระหว่าง ๒๐-๓๐ ปี มีใจรักงานให้บริการ ติดต่อ คุณมณธิยา (ฝ่ายบุคคลอะเมซอน) โทรศัพท์ ๐๙๑-๒๒๙๘๕๕๑ อีเมล์ [bunking.mon@gmail.com](mailto:bunking.mon@gmail.com) คุณดวงพร (ฝ่ายบุคคล Office) โทรศัพท์ ๐๘๑-๙๒๔๗๘๓๘ อีเมล์ nock\_siamoil@hotmail.com

**คนพิการต้องการทำงาน**

**นายอภิสิทธิ์ ดลสุขกุล** อายุ ๓๐ ปี วุฒิ ม.๖ พิการทางด้านสายตา (ตาบอดทั้ง ๒ ข้าง) **ต้องการทำงานทางด้านรับโทรศัพท์ Call Center หรืองานตามลักษณะความพิการ** สถานที่ทำงาน กรุงเทพฯ ทักษะ/ความสามารถพิเศษ ฝึกวิชาชีพนวดแผนไทยที่ ศูนย์พัฒนาสมรรถภาพคนตาบอด ปากเกร็ด จังหวัดนนทบุรี สามารถใช้คอมพิวเตอร์ได้ทั้ง Microsoft word excel และ social network ประสบการณ์การทำงาน งานนวดแผนไทย งานเทเลเซล พนักงานรับโทรศัพท์ ติดต่อ โทรศัพท์ ๐๙๘-๘๗๒๕๒๒๘ หรือ อีเมล์ [Advance1900@gmail.com](mailto:Advance1900@gmail.com) Line ID Apisit129

**นางสาวพรเมษา นามธิราช** วุฒิปริญญาตรี มหาวิทยาลัยราชภัฏสกลนคร พิการทางด้านการเคลื่อนไหว สามารถเดินได้ **ต้องการทำงานทางด้านคอมพิวเตอร์ โปรแกรมเมอร์ ICT** ทักษะ/ความสามารถพิเศษ สามารเขียนโปรแกรม PHP , JAVA , C , C# ได้ สามารถเรียนรู้งานได้เร็ว ประสบการณ์การทำงาน ฝึกงานที่ศูนย์คอมพิวเตอร์โรงพยาบาลนครพนม ติดต่อ โทรศัพท์ ๐๘๔-๘๓๗๘๓๙๓ หรือ อีเมล์ pornmasa142@gmail.com

**นายประยูท ประเสริฐสังข์** อายุ ๖๓ ปี วุฒิ ม.๓ พิการทางด้านการเคลื่อนไหว (กล้ามเนื้ออ่อนแรงข้างขวา) เดินได้ **ต้องการทำงาน พนักงานรักษาความปลอดภัย พนักงานทำความสะอาด ในพื้นที่จังหวัดสมุทรปราการ หรือพื้นที่ใกล้เคียง** ติดต่อโทรศัพท์ ๐๘๗-๕๓๒๙๐๓๒

**นายชาครีส แพงพงมา** อายุ ๒๒ ปี วุฒิปริญญาตรี เอกคอมพิวเตอร์ธุรกิจ มหาวิทยาลัยรัตนบัณฑิต พิการทางการสื่อความหมาย – สามารถเดินได้ **ต้องการงานตามความเหมาะสม ในพื้นที่กรุงเทพมหานคร** ประสบการณ์การทำงาน งานทางด้าน ด้านจัดซื้อ. วิศวกรรมการผลิต ธุรการ บุคคล ส่งเสริมการขาย จำนวน ๒ ปี ติดต่อ โทรศัพท์ ๐๙๑-๗๐๑๖๘๕๙ หรือ อีเมล์ [chacriszaza@hotmail.co.th](mailto:chacriszaza@hotmail.co.th)

**นายฉัตรชัย มีแก้ว** อายุ ๒๒ ปี วุฒิระดับ ปวส. สาขาคอมพิวเตอร์ธุรกิจ พิการทางการเคลื่อนไหว สามารถเดินได้ (พิการแขน ขาดที่หัวไหล่ขวา) **ต้องการทำงานทางด้านงานธุรการ ประสานงาน งานคอมพิวเตอร์ หรืองานตามความเหมาะสม** ทักษะ/ความสามารถพิเศษ สามารถใช้โปรแกรมคอมพิวเตอร์ต่างๆ ได้ เช่น Microsoft Office, Photo Shop CS๒ ฯลฯ ประสบการณ์การทำงาน เจ้าหน้าที่ฝ่ายบุคคล , เจ้าหน้าที่ วิเคราะห์ GPS ติดต่อ โทรศัพท์ ๐๘๒-๑๕๕๐๒๐๔ , ๐๙๘-๒๑๖๔๐๗๒ หรือ อีเมล์ Hr\_Sli2012@yahoo.co.th

**นางสาวสุกัญญา เตชะตา** อายุ ๒๒ ปี วุฒิปริญญาตรี ระบบสารสนเทศทางคอมพิวเตอร์ มหาวิทยาลัยเทคโนโลยีราชมงคลล้านนา พิการทางการได้ยิน (หูตึง) ใช้เครื่องช่วยฟัง **ต้องการงานด้านนักเขียนบทโฆษณา จัดซื้อ จัดหา ออกแบบเว็บไซต์ ออกแบบการจัดวางสินค้า ออกแบบมัลติมีเดีย กราฟิก ออกแบบอื่นๆ**

ประสบการณ์การทำงาน ตําแหน่ง การตลาดอื่นๆ รายละเอียดงาน ทำงานด้านไอทีการตลาด ออกแบบโปรชัว ออกแบบปฏิทิน ออกแบบบูทสินค้า ติดต่อ โทรศัพท์ ๐๘๔-๔๘๐๔๘๑๘ หรือ อีเมล์ sukanya\_ta45@outlook.com

**นายศิลา บำรุงคล้าย** อายุ ๓๕ ปี วุฒิมัธยมศึกษาปีที่ ๓ พิการทางการได้ยิน (หูหนวก) มีทักษะภาษามือ สามารถใช้คอมพิวเตอร์ได้ Word , Excel **ต้องการงานทางด้านบริหารการผลิต พนักงานคลังสินค้า พนักงานทั่วไป พนักงานบริการลูกค้า พนักงานขาย พนักงานคอมพิวเตอร์** ประสบการณ์การทำงาน มีประสบการณ์งานทางด้าน พนักงานฝ่ายผลิตทั่วไป ติดต่อ โทรศัพท์ ๐๙๒-๕๐๒๒๓๔๔ หรือ อีเมล์ [sila\_kuk1980@outlook.co.th](mailto:sila_kuk1980@outlook.co.th)


**นางสาวพรทิพา บุญเพ็ง** อายุ ๓๕ ปี วุฒิการศึกษาระดับมัธยมศึกษาปีที่ ๖ พิการทางการได้ยิน (หูหนวกทั้ง ๒ ข้าง) **ต้องการทำงานตามความสามารถ ทุกประเภท ในเขตพื้นที่กรุงเทพฯ หยุดงานในวันเสาร์-อาทิตย์** สามารถติดต่อได้ทาง SMS หรือ Line โทรศัพท์ ๐๙๖-๒๑๗๓๙๘๖

**นางสาวสายฝน ของดี** อายุ ๒๓ ปี จบวุฒิ ม.๓ โรงเรียนบ้านบ่อบึงโพนจาน พิการทางด้านการเคลื่อนไหว – เดินได้ **ต้องการงานทำตามความสามารถ** ประสบการณ์การทำงานได้ผ่านการฝึกงาน-ฝึกอบรมคนพิการเตรียมพร้อมเข้าสู่การทำงานกับบริษัทในเครือเซ็นทรัลกรุ๊ป (เป็นเวลา ๖ เดือน) ติดต่อโทรศัพท์ ๐๙๒-๔๖๙๐๑๖๐ หรือ ๐๙๖-๕๓๘๙๐๐๘ อีเมล์ saifonkhongdee@gmail.com

**นายศิวัช หุ่นกลอย** อายุ ๒๔ ปี วุฒิระดับปริญญาตรี วิทยาศาสตร์บัณฑิต เทคโนโลยีสารสนเทศ มหาวิทยาลัยสยาม พิการทางด้านร่างกาย **ต้องการทำงานทางด้านพนักงานคอมพิวเตอร์ ไอทีซัพพอร์ต** **นักทดสอบระบบ ดูแลเว็บไซต์ เอสอีโอ ระบบสารสนเทศเพื่อการบริหาร ไอทีอื่นๆ** ความสามารถพิเศษในการติดต่อประสานงาน สามารถในการใช้โปรแกรมในกลุ่ม Microsoft Office ได้อย่างดี มีทักษะการพิมพ์ในระดับดี สามรถสร้างผลงานด้านกาารออกแบบสื่อสิ่งพิมพ์ การ์ตูน สื่อการสอน ติดต่อโทรศัพท์ ๐๒-๔๘๒๗๐๔๓ , ๐๙๗-๒๓๗๗๖๗๗ หรือ อีเมล์ [koonlambo@hotmail.com](mailto:koonlambo@hotmail.com)

**นายภาณุวัฒน์ ติกุล** อายุ ๓๑ ปี วุฒิ ม.๖ โรงเรียนเศรษฐเสถียร ในพระราชูปถัมภ์ พิการทางการได้ยิน ใช้เครื่องช่วยฟัง **ต้องการทำงานทางด้านธุรการ การจัดการทั่วไป สรรหาบุคลากร ธุรการอื่นๆ** ทักษะคอมพิวเตอร์ โปแกรม Word / Excel ติดต่อโทรศัพท์ ๐๘๓-๗๑๕๙๑๕๔ หรือ อีเมล์ joblovejob2527@hotmail.com

**ทหารผ่านศึก...รวมตัวถ่ายนู้ดศิลปะ**

เว็บไซต์ข่าวอังกฤษ “เดลิเมล” รายงานจากประเทศสหรัฐอเมริกา เมื่อวันที่ ๑๗ ก.ค.ว่า  **“ไมเคิล สโตรกส์” ช่างภาพชาวอเมริกัน ในรัฐแคลิฟอร์เนียผุดไอเดียเจ๋ง นำทหารผ่านศึกสหรัฐที่พิการเพราะผ่านศึกสงครามในภูมิภาคตะวันออกกลาง ซึ่งส่วนใหญ่ถูกระเบิดแสวงเครื่องโจมตีจนแขน-ขาขาด แต่รูปร่างฟิต มาถ่ายแบบนู้ด-กึ่งนู้ด ลงอัลบั้มภาพ “ออลเวย์ส รอยัล”จำหน่ายในโครงการ “คิกสตาร์ทเตอร์” (Kickstarter)** ที่ได้รับกระแสตอบรับเป็นอย่างดี ภายในชั่วโมงเดียวสามารถทำเงินได้ถึง ๔๘,๒๕๐ ดอลลาร์สหรัฐ (๑.๗ ล้านบาท) และจนถึงขณะนี้อัลบั้มภาพศิลปะทหารผ่านศึกสุดแซบของเขาสามารถทำเงินได้แล้วกว่า ๑๓๔,๐๐๐ ดอลลาร์สหรัฐ (๔.๖ ล้านบาท) ภายในระยะเวลาเพียง ๒ วัน ที่ออกจำหน่าย โดยยังเหลือระยะเวลาของการรณรงค์ซื้ออัลบั้มภาพเหล่านี้อยู่อีก ๑๘ วัน

นายสโตรกส์ เผยว่า เขาเริ่มถ่ายภาพทหารผ่านศึกที่ชื่อ “ริชาร์ด ร็อกโค” ก่อนจากนั้นจึงถ่ายภาพคนเหล่านี้มาเรื่อยๆ **จนกระทั่งมาพบ “อเล็กซ์ มินสกี”ที่รูปได้รับการเผยแพร่จนโด่งดังได้ออกรายการโทรทัศน์มากมาย** หลายคนกล่าวกับนายสโตรกส์ว่า **รูปภาพของเขาเป็นแรงบันดาลในการใช้ชีวิตเห็นคุณค่าในตัวเองฟื้นความรู้สึกของการเป็นชายที่องอาจขึ้นมาอีกครั้ง** (เดลินิวส์ออนไลน์/มูลนิธิพัฒนาคนพิการไทย ๑๘ ก.ค.๕๘)

**ขนส่งฯระบุส.ค.นี้เปิดให้คนพิการจากการใช้รถใช้ถนนยื่นขออุปกรณ์ช่วยเหลือ**

**   **

**นายสุชาติ กลิ่นสุวรรณ รองอธิบดีกรมการขนส่งทางบก เปิดเผยว่า** กรมการขนส่งทางบก โดยกองทุนเพื่อความปลอดภัยในการใช้รถใช้ถนน **เตรียมเปิดให้คนพิการจากการใช้รถใช้ถนนยื่นความประสงค์ขอรับการสนับสนุนอุปกรณ์ช่วยเหลือเพื่อการยังชีพ อาทิ** รถเข็น ไม้ค้ำยัน หรือแขน ขาเทียม คาดว่าจะสามารถ**เปิดให้ยื่นความประสงค์ได้ภายในเดือนสิงหาคม ๒๕๕๘ นี้** โดยผู้ประสงค์ขอรับอุปกรณ์ช่วยเหลือดังกล่าว ต้องแสดงความประสงค์**ขอรับความช่วยเหลือ ณ กรมการขนส่งทางบก และสำนักงานขนส่งจังหวัดเท่านั้น** และต้องมีคุณสมบัติตรงตามหลักเกณฑ์การขอรับจัดสรรเงินเป็นค่าอุปกรณ์ช่วยเหลือผู้พิการ มีการรับรองจากแพทย์หรือหลักฐานที่แสดงว่าความพิการนั้นเกิดจากการประสบภัยจากการใช้รถใช้ถนน โดยจะมีคณะอนุกรรมการพิจารณาอนุมัติให้ความช่วยเหลือตามความเหมาะสมต่อไป ซึ่งกรมการขนส่งทางบกจะประกาศหลักเกณฑ์สำหรับผู้มีสิทธิ์ขอรับการสนับสนุนอุปกรณ์ช่วยเหลือเพื่อการยังชีพให้ทราบโดยทั่วไป อย่างเป็นทางการอีกครั้งหนึ่ง และ**เตือนอย่าหลงเชื่อกรณีมีผู้แอบอ้างอาสาดำเนินการขอรับอุปกรณ์ช่วยเหลือแทนโดยเด็ดขาด เนื่องจากกรมการขนส่งทางบกไม่มีนโยบายหรือมาตรการให้บุคคลภายนอกดำเนินการแทนในเรื่องดังกล่าวแต่อย่างใด** นายสุชาติ กล่าวเพิ่มเติมว่า **กองทุนเพื่อความปลอดภัยในการใช้รถใช้ถนน กรมการขนส่งทางบก ได้นำเงินรายได้จากการประมูลทะเบียนรถเลขสวยมาใช้ในการรณรงค์ลดอุบัติเหตุทางถนน และสนับสนุนกิจกรรมส่งเสริมความปลอดภัยในการใช้รถใช้ถนนหลากหลายกิจกรรม อาทิ** สนับสนุนโครงการตรวจรถก่อนการเดินทางในช่วงเทศกาล โครงการสนามจราจรเยาวชน รวมถึงการสนับสนุนอุปกรณ์ช่วยเหลือให้แก่คนพิการจากการใช้รถใช้ถนน ซึ่งดำเนินการอย่างต่อเนื่องมาตั้งแต่ปี ๒๕๕๒จนถึงปัจจุบันให้ความช่วยเหลือคนพิการไปแล้วจ้านวนกว่า๙,๐๐๐คนสำหรับปีงบประมาณ๒๕๕๘นี้  
 **กรมการขนส่งทางบกยังคงให้การสนับสนุนอุปกรณ์ เพื่อการยังชีพให้แก่คนพิการ จากการใช้รถ ใช้ถนน ทั่วประเทศ** โดยในขณะนี้อยู่ในระหว่างการพิจารณาคัดเลือกผู้จ้าหน่ายอุปกรณ์ที่มีมาตรฐานคุณภาพ ซึ่งจะสามารถอำนวยความสะดวกและก่อให้เกิดประโยชน์กับคนพิการได้อย่างแท้จริง ช่วยให้คนพิการจากการใช้รถใช้ถนนสามารถดำรงชีวิตอยู่ในสังคมได้อย่างมีความสุข ทั้งนี้ **หากพบผู้แอบอ้างอาสาดำเนินการขอรับอุปกรณ์ช่วยเหลือแทน หรือพบพฤติกรรมน่าสงสัยสามารถสอบถามข้อมูลได้ที่ สานักงานกองทุนเพื่อความปลอดภัยในการใช้รถใช้ถนน กรมการขนส่งทางบก โทร. ๐ ๒๒๗๒ ๕๙๓๗-๘ หรือสานักงานขนส่งจังหวัดทุกแห่งทั่วประเทศ หรือ Call Center ๑๕๘๔ ตลอด ๒๔ ชั่วโมง** (ฐานเศรษฐกิจออนไลน์/มูลนิธิพัฒนาคนพิการไทย ๑๕ ก.ค.๕๘)

